Vaksin Covid-19 ditunggu-tunggu datang dengan masalah tersendiri

Kerajaan menandatangani dua perjanjian bagi memastikan berjuta-juta rakyat negara ini akan menerima suntikan vaksin bagi mencegah virus Covid-19.Perjanjian dengan syarikat gergasi farmaseutikal Pfizer, yang vaksinnya masih menunggu kelulusan Pentadbiran Makanan dan Ubat-ubatan (FDA) Amerika Syarikat (AS) pada 10 Disember ini bakal memberi manfaat kepada 6.4 juta rakyat Malaysia, atau 20% daripada populasi penduduk.Perdana Menteri Muhyiddin Yassin yang baru-baru ini mengumumkan berita baik mengenai vaksin Pfizer itu berkata 6.4 juta rakyat akan menerima dua suntikan dalam tempoh selang tiga minggu.Satu lagi vaksin diperoleh melalui kerjasama dengan Covax untuk memerangi Covid-19, dijangka memberikan akses kepada 3.2 juta rakyat Malaysia atau 10% penduduk.Kedua-dua bekalan vaksin itu dijangka diperoleh Malaysia bermula suku pertama tahun depan, melibatkan 9.6 juta penduduk negara ini.Vaksin yang dikeluarkan syarikat Pfizer lebih menarik tumpuan ramai. Ini kerana syarikat itu melaporkan keberkesanan sehingga 95% apabila dua dos suntikan diberikan.Sebaik sahaja mendapat kelulusan daripada FDA, kira-kira 6.4 juta dos vaksin akan diedarkan ke seluruh AS.AS yang mencatatkan sebanyak 13 juta kes dan lebih daripada 265,000 kematian merupakan antara negara paling teruk terjejas oleh pandemik Covid-19, berlumba mencari vaksin virus itu.Disebabkan itu, bagaimana vaksin itu diedarkan dan digunakan di AS bakal menjadi tumpuan negara-negara lain, serta akan memberi Malaysia ruang untuk mempelajarinya.Sebuah kumpulan kesihatan awam tempatan baru-baru ini memberi amaran mengenai kebimbangan terhadap vaksin dikeluarkan Pfizer.Kedua-dua bekalan vaksin itu dijangka diperoleh Malaysia bermula suku pertama tahun depan, melibatkan 9.6 juta penduduk negara ini.Vaksin itu perlu disimpan dalam suhu amat sejuk -70 ° Celsius, ini bermaksud proses logistik semasa vaksin itu diedarkan adalah sama penting seperti menyuntik ubat itu kepada berjuta-juta orang.“Kami menjangkakan perkara paling mencabar adalah proses penghantaran vaksin itu ke kawasan luar bandar. Disebabkan kebimbangan terhadap keupayaan yang terhad dan pragmatik, adakah kawasan bandar lebih diutamakan berbanding luar bandar?” soal Ketua Pegawai Eksekutif Pusat Galen untuk Dasar Kesihatan dan Sosial Azrul Mohd Khalib.Masalah logistik itu dilihat timbul seawal Mei lalu oleh pentadbiran Trump, yang melancarkan “Operation Warp Speed”, satu usaha melibatkan sektor awam dan swasta bagi mempercepatkan proses pengeluaran dan pengedaran vaksin Covid-19.Di AS, rancangan mengedar vaksin Pfizer bakal menggunakan bekas khas yang dibungkus bersama ais kering, atau penghantar terma, yang mampu memuatkan sehingga 5,000 dos suntikan.Tetapi ais itu perlu diisi semula untuk mengekalkan keupayaan vaksin, dan bekas itu tidak boleh dibuka lebih daripada dua kali.Azrul turut menyoal adakah kementerian kesihatan akan membeli vaksin bersama dengan bekas simpanan khas itu.“Adakah kita akan mendapatkan bekas khas Pfizer? Sudahkah kita mempunyai sistem penyimpanan rekod yang diperlukan?”Sebaik sahaja ia dihantar, vaksin itu hanya boleh disimpan selama lima hari dalam peti sejuk biasa.Mereka yang ditugaskan untuk menyuntik vaksin itu turut memerlukan latihan khas bagi mengendalikannya.Sebagai contoh, vaksin Pfizer perlu dilarutkan dengan salina, tidak seperti vaksin yang lain.“Ia bukan perkara yang boleh anda buat dengan hanya menonton video dan kemudian lakukan,” kata Claire Hannan, pengurus persatuan imunisasi, sebuah kumpulan yang berminat dengan vaksin di AS kepada The Economist baru-baru ini.Pada masa ini, pihak AS sedang melakukan “ujian percubaan” bagaimana untuk menyuntik vaksin itu secara efektif sebaik sahaja ia sampai.Beberapa persoalan timbul mengenai masalah-masalah yang bakal timbul mengenai vaksin yang dinanti-nanti dunia sejak kebelakangan ini.Terdapat keraguan sama ada dua dos suntikan sudah mencukupi, atau vaksin Covid-19 itu sama sahaja dengan vaksin selesema lain yang diambil setiap tahun.Tetapi apa yang lebih mencabar adalah wujud keraguan mengenai kesan sampingan kepada masyarakat, terutama jika vaksin itu dilihat dikeluarkan dalam keadaan terburu-buru, selepas perlumbaan global dalam usaha mencari penawar menghentikan Covid-19 yang sudah meragut lebih daripada satu juta nyawa dan menyebabkan ekonomi dunia merudum.Ogos lalu, satu kaji selidik mendapati seorang daripada tiga penduduk Amerika enggan menerima suntikan vaksin Covid-19 walaupun percuma dan mendapat kelulusan FDA.Wujud kebimbangan mengenai barisan hadapan yang tidak dilatih bagi menjawab soalan orang ramai bagi menghilangkan keraguan mereka.AS menghadapi kesukaran untuk menangani masalah ini, dan pakar menjangkakan kira-kira AS$10 bilion atau RM40.6 bilion diperlukan untuk kempen dan persediaan pemvaksinan.Pihak berkuasa Malaysia perlu bertanya soalan yang sama pada hari dan minggu-minggu akan datang.Ketika beribu-ribu petugas barisan hadapan bersiapsiaga untuk menjadi antara yang pertama menerima suntikan vaksin, pihak berkuasa mungkin perlu melakukan ujian percubaan yang sama dan harus memikirkan penyelesaian dalam mengurus program pemvaksinan.


Dikecam hebat, Tommy Thomas tegaskan tawaran kepada kumpulan Sulu ikut undang-undang

Bekas peguam negara Tommy Thomas mempertahankan jawapan yang diberikannya kepada sekumpulan individu yang mendakwa mereka adalah pewaris kesultanan Sulu yang kini tidak lagi wujud, mengatakan kumpulan itu berhak dari segi undang-undang untuk menerima bayaran pampasan yang ditawarkannya kepada mereka.
Thomas, yang menerima kecaman hebat berhubung surat dihantarnya pada 2019 kepada peguam kumpulan yang baru-baru ini dianugerahkan berbilion dolar oleh Mahkamah Timbang Tara di Paris, mengatakan kerajaan Malaysia tidak pernah mempersoalkan pampasan tahunan sebanyak RM5,300 kepada waris sultan Sulu sehingga 2013, di mana Putrajaya kemudiannya menghentikan pembayaran berikutan pencerobohan bersenjata Sulu di Lahad Datu, Sabah.
Dalam suratnya, Thomas menawarkan untuk kembali membuat pembayaran sebanyak kira-kira RM48,000 yang tertunggak termasuk faedah, sebagai pertukaran supaya penuntut Sulu menghentikan proses timbang tara.
“(Bayaran itu) selari dengan undang-undang mewakili kerugian yang mereka tanggung dalam tempoh tujuh tahun," katanya dalam satu kenyataan panjang hari ini, selepas beberapa minggu membisu berhubung isu kandungat surat tersebut di mana ia dipetik beberapa kali oleh hakim timbang tara ketika mewajarkan keputusannya memberikan anugerah kepada kumpulan Sulu.
Thomas berkata kerajaan Malaysia terkhilaf kerana tidak menjelaskan secara rasmi keputusannya pada 2013 untuk menghentikan pembayaran sejak sebelum merdeka itu.
Beliau seterusnya berkata jika keputusan tersebut adalah untuk menghukum mereka atas serangan Sulu ke atas Sabah, namun tiada bukti penerima bayaran tahunan tersebut terlibat dalam serangan itu.
Beliau berkata kerajaan sepatutnya mengemukakan bukti terlebih dahulu berhubung penglibatan kumpulan Sulu dan memohon perintah mahkamah untuk menghentikan bayaran itu.
"Bagaimanapun, nampaknya tiada bukti yang boleh mengaitkan pihak penuntut Sulu yang menerima bayaran pampasan tahunan dari Malaysia dengan penceroboh bersenjata di Lahad Datu," tambah Thomas.
Beliau berkata selepas pembentukan Malaysia, kerajaan sepatutnya menamatkan pembayaran tersebut kerana ia adalah bayaran pampasan yang dipersetujui antara penjajah British dan sultan Sulu, di mana ia tidak mengikat kerajaan Malaysia.
Thomas turut berkata kerajaan Malaysia yang meneruskan pembayaran "tanpa teragak-agak atau bantahan”, beliau berkata ia menunjukkan Malaysia memperakui "kewajipan undang-undangnya”.
"Pembayaran disambung oleh Malaysia selama 50 tahun adalah kukuh - dan sememangnya tidak dapat dipertikaikan - ia menjadi bukti kerajaan Malaysia menggantikan kerajaan British, dan dihalang daripada melakukan sebaliknya.
“Maka sepanjang setengah abad itu, kewajipan undang-undang Malaysia untuk membayar pampasan tahunan kepada pihak penuntut Sulu tidak pernah dipersoalkan oleh kerajaan Malaysia," tambahnya.
Thomas menjadi sasaran kecaman pelbagai pihak berhubung suratnya, yang dilihat menjadi punca keputusan timbang tara antarabangsa itu diambil di mana ia kini mengancam rampasan berbilion aset Malaysia di luar negara.
Lapan individu Sulu memetik perjanjian yang dimeterai pada 1878 antara sultan Sulu ketika itu dan kerajaan penjajah Britain, di mana sultan menyerahkan kedaulatannya ke atas beberapa wilayah yang terletak di Borneo Utara, yang kini dikenali sebagai Sabah.
Dalam keputusan timbang tara yang diumumkan oleh mahkamah Perancis pada Februari lalu, penuntut Sulu dianugerahkan AS$14.92 bilion (RM60 bilion) termasuk faedah dan kos.
Awal bulan ini, peguam kumpulan itu memohon untuk melaksanakan anugerah itu dengan menyampaikan notis rampasan aset ke atas dua anak syarikat Petronas di Luxembourg.
Bagaimanapun, Putrajaya berjaya mendapat perintah penangguhan daripada Mahkamah Timbang Tara Paris untuk menghentikan pelaksanaan anugerah itu, dan sebagai respons, peguam kumpulan itu mengancam untuk menyasarkan aset luar negara Malaysia yang lain.


Bank swasta Switzerland akui elak bayar cukai

Bank swasta tertua di Switzerland, Rahn+Bodmer mengakui membantu pelanggannya untuk menghindari cukai di Amerika Syarikat (AS) dan bersetuju membayar denda AS$22 juta, kata jabatan kehakiman (DoJ) AS  pada Khamis.DoJ turut berkata, sekiranya firma yang ditubuhkan di Zurich pada 1750 itu mematuhi peraturan tertentu selama tiga tahun dan bekerjasama dengan pihak berkuasa, pertuduhan tersebut akan dibatalkan.Rahn+Bodmer dituduh membantu pelanggannya di Amerika Syarikat untuk menyembunyikan aset dan wang selain mengemukakan dokumen pulangan palsu untuk mengelak daripada membayar cukai antara tahun 2004 dan 2012.Jurubank syarikat itu membantu sekitar 340 pelanggan menyembunyikan aset dan dana dalam beberapa akaun bank Switzerland yang tidak dilaporkan kepada pihak berkuasa AS, kata DoJ.Bank itu bersetuju untuk membayar pihak berkuasa sejumlah AS$4.9 juta cukai yang belum dibayar, AS$9.7 juta bayaran yang diperolehinya daripada akaun yang tidak diisytiharkan, serta denda sebanyak AS$7.4 juta.


Saya tidak tutup pusat tajaan Arab Saudi, kata Mahathir

Dr Mahathir Mohamad berkata beliau tidak tahu mengenai penutupan sebuah pusat yang ditaja Arab Saudi pada 2018.
Ia berikutan kenyataan Perdana Menteri Anwar Ibrahim yang mengkritik tindakan menghentikan pusat itu sewaktu penggal kedua pemimpin veteran tersebut di bawah kerajaan Pakatan Harapan (PH).
"Saya tak tau berkenaan dengan penutupan pusat ini. Yang saya tahu, baru-baru ini dilaporkan bahawa pusat itu ditutup.
“Siapa yang tutup, saya tak tau," katanya kepada pemberita hari ini, merujuk kepada Pusat Keamanan Antarabangsa Raja Salman (KSCIP) yang ditutup pada 2018.
Kenyataan Mahathir itu dikeluarkan selepas Anwar berkata beliau tidak pernah bersetuju dengan langkah menutup pusat itu, yang pertama kali dicadangkan oleh raja Arab Saudi Raja Salman Abdul Aziz semasa lawatannya ke Malaysia pada 2017.
Selepas kejatuhan kerajaan Barisan Nasional (BN) setahun kemudian, menteri pertahanan ketika itu Mohamad Sabu dilaporkan oleh Al Jazeera sebagai berkata pusat itu diarahkan menghentikan operasi serta-merta.
Laporan itu juga mengatakan bahawa tiada alasan diberikan oleh Mohamad berhubung penutupan pusat itu.


Hukum ambil vaksin Covid-19 harus, kata menteri agama

Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam yang bersidang pada 3 Disember lepas mengambil ketetapan bahawa hukum penggunaan vaksin Covid-19 adalah harus dan ia wajib diambil oleh golongan yang ditetapkan kerajaan.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri dalam kenyataan hari ini berkata ketetapan itu juga disembah maklum kepada Majlis Raja-Raja.“Sehubungan dengan itu, saya menyeru kepada seluruh rakyat Malaysia, terutamanya umat Islam agar patuh dan memberi kepercayaan penuh kepada kerajaan dalam menangani penularan pandemik Covid-19 menerusi penggunaan vaksin,” katanya.Zulkifli berkata penggunaan vaksin bagi melindungi manusia daripada dijangkiti penyakit berbahaya bukanlah perkara asing dalam perspektif syarak.Katanya ini terbukti, kaedah pencegahan melalui pemvaksinan dapat dilihat dalam enam keputusan yang mengharuskan penggunaannya oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia daripada tahun 1988 hingga 2013.Enam keputusan berkenaan ialah berkaitan pelalian Rubela; imunisasi hepatitis B; imunisasi campak, tuberculosis, batuk kokol, difteria, tetanus dan polio; pelalian vaksin meningococcal meningitis; vaksin Human Papillomavirus (HPV); dan vaksin Meningitis Menveo, katanya.Di peringkat antarabangsa, katanya institusi-institusi fatwa dunia turut memfatwakan keharusan penggunaan vaksin, antaranya institusi terkemuka al-Azhar al-Sharif; Majlis Fatwa Kerajaan Emiriah Arab Bersatu; dan Majma’ Fuqaha’ al-Shari’ah Amerika Syarikat.Justeru, dalam isu pengambilan vaksin Covid-19, ia adalah ketetapan yang ditetapkan oleh kerajaan, katanya.“Ini kerana, kerajaan dituntut memutuskan sesuatu keputusan yang paling mendatangkan maslahah kepada keseluruhan rakyat, setelah menimbang tara faktor-faktor yang pelbagai serta setelah mendapatkan pandangan-pandangan daripada pihak-pihak yang berkepakaran dan juga berautoriti,” katanya.


Ugutan Rafizi terhadap Azam beri isyarat PH sedia salah guna kuasa, kata Bersatu

Bersatu hari ini mengecam Timbalan Presiden PKR Rafizi Ramli berhubung amarannya terhadap Ketua Pesuruhjaya Suruhanjaya Pencegahan Rasuah Malaysia (SPRM) Azam Baki, mengatakan ia menunjukkan Pakatan Harapan (PH) mempunyai rancangan untuk menyalahgunakan kuasa terhadap penjawat awam yang menjalankan tugas mereka.
“Ini akan mempunyai kesan buruk terhadap kesemua penjawat awam yang kian lama telah menjalankan tugas mereka dengan ikhlas dan tanpa berpihak,” kata Timbalan Presiden Bersatu Ahmad Faizal Azumu dalam sebuah kenyataan.
"Tidak pernah dalam sejarah negara, seorang pemimpin utama sebuah gabungan politik besar iaitu PH, membuat pengakuan terbuka akan menyalahguna kuasa untuk membalas dendam terhadap penjawat awam."
Terdahulu, Rafizi mengecam tindakan yang disifatkan sebagai sebuah “serbuan” oleh SPRM di pejabat Invoke Solution, sebuah syarikat berkait PKR yang dipimpinnya.
Dalam ceramah pilihan raya malam tadi, Rafizi berkata kerajaan PH akan “datang mencari" Azam jika memenangi pilihan raya umum hujung minggu ini.
“Sabtu kita mengundi, lepas menang pilihan raya kami cari Azam Baki, insya Allah” katanya dalam laporan media.
Faizal berkata Rafizi dan pemimpin PH lain menganggap mereka terkecuali daripada undang-undang dan tindakan penguatkuasaan, memetik tindakan menggugurkan pertuduhan terhadap pemimpin DAP Lim Guan Eng pada 2018 selepas PH mengambil alih Putrajaya.
Beliau turut menggesa calon perdana menteri PH, Anwar Ibrahim supaya menyatakan pendirian mengenai perkara itu.
"Adakah PH dan Anwar sedia menarik balik ugutan terhadap ketua pesuruhjaya SPRM dan meminta maaf kepada kesemua penjawat awam negara?"


Kes harian Covid-19 kekal di paras 4,000

Malaysia merekodkan kes baru sebanyak 4,543 kes menjadikan kes keseluruhan Covid-19 meningkat sebanyak 2,510,852 kes.MENYUSUL LAGI


Warisan akan sokong belanjawan bantu rakyat

Parti Warisan Sabah (Warisan) menegaskan tiada masalah untuk menyokong Belanjawan 2021 sekiranya perinciannya secara menyeluruh berfokus untuk membantu rakyat, mengatasi Covid-19 dan memulihkan ekonomi negara, kata presidennya Mohd Shafie Apdal.Beliau yang juga Ahli Parlimen Semporna itu mengambil contoh di negeri Sabah di mana sektor perubatan dan kesihatan jauh ketinggalan berbanding negeri-negeri lain, justeru Belanjawan 2021 perlu memberi fokus kepada menyelesaikan kekurangan tersebut demi manfaat rakyat Sabah.Katanya, kerajaan perlu memastikan Covid-19 yang melanda Sabah diuruskan dengan sebaik mungkin termasuk menyediakan lebih banyak pusat kuarantin yang berdekatan dengan masyarakat demi memastikan rakyat tidak mengalami kesusahan.“Bertepatan dengan apa kita katakan selaras seperti apa dititahkan Tuanku, Raja-raja Melayu bahawa kepentingan rakyat dan kepentingan negara itu penting bagi kita. Kalau untuk kepentingan rakyat contohnya bantuan makanan bagi meringankan bebanan, kita akan bagi sokongan,” katanya dalam kenyataan di sini malam ini.Ahad lalu, Yang di Pertuan Agong  Sultan Abdullah Sultan Ahmad Shah menegaskan bahawa Belanjawan Negara 2021 yang akan dibentangkan di sidang Parlimen akan datang adalah amat penting kepada rakyat.Menurut Sultan Abdullah, belanjawan itu amat penting kepada rakyat dalam menangani wabak Covid-19 dan memulihkan ekonomi negara.Mohd Shafie berkata beliau juga berharap belanjawan bukan hanya berpaksikan kepada pembangunan semata-mata tetapi turut melibatkan rakyat dan komuniti perniagaan yang terjejas teruk akibat Covid-19.Beliau berkata dengan semakin banyak syarikat yang tertekan dengan situasi ekonomi masa ini,  suatu langkah perlu diambil untuk memastikan sektor ekonomi disuburkan kembali sebelum kerajaan mengenakan cukai terhadap syarikat-syarikat berkenaan.


376,000 dapat kerja, lepasi sasaran 9 bulan Putrajaya

Lebih 376,000 orang berjaya mendapat pekerjaan setakat 10 September melalui pelbagai inisiatif yang dilaksanakan kerajaan, menjangkaui sasaran mencipta sekitar 354,276 peluang pekerjaan bagi sembilan bulan pertama tahun ini, umum Perdana Menteri Ismail Sabri Yaakob.“Ia menunjukkan hasrat kerajaan untuk mewujudkan 500,000 peluang pekerjaan untuk tahun ini bakal dicapai,” kata Ismail hari ini susulan mesyuarat Majlis Pekerjaan Negara yang dipengerusikan beliau malam tadi.NEC terdiri daripada ketua setiausaha kerajaan, 12 menteri selain 12 wakil daripada sektor swasta.Ismail berkata kerajaan turut berjaya mencipta lebih 97,000 pekerjaan baru melalui pelaburan domestik.Beliau turut mengumumkan pelaksanaan Pelan Strategik Penciptaan Pekerjaan Nasional (NJCSP) yang akan diuruskan oleh pasukan tindakan khas di bawah NEC.“Kerajaan yakin strategi NEC termasuk pelaksanaan NJCSP dapat meneruskan momentum pemulihan ekonomi dan meningkatkan penciptaan pekerjaan sekali gus menangani isu-isu seperti kekurangan pekerja dalam sektor yang tertentu, kesaksamaan peluang untuk golongan rentan serta masalah berkaitan penggajian,” katanya.NEC ditubuhkan ketika pentadbiran bekas perdana menteri Muhyiddin Yassin dengan kementerian kewangan dipertanggungjawabkan untuk mengkoordinasikan pelbagai inisiatif antara kementerian-kementerian kerajaan dan agensinya bagi mencipta peluang pekerjaan dalam usaha kerajaan membantu puluhan ribu orang yang kehilangan kerja akibat pandemik Covid-19.


Pasangan AS ditahan jual maklumat kapal perang nuklear

Sepasang suami isteri warga Amerika Syarikat (AS) ditahan kerana didakwa menjual maklumat kapal perang nuklear kepada negara asing, kata Jabatan Keadilan AS pada Ahad.Dalam sebuah kenyataan, Jabatan Keadilan berkata Jonathan Toebbe yang bekerja sebagai jurutera nuklear Tentera Laut AS serta isterinya, Diana masing-masing berusia 40-an ditahan ejen Biro Penyiasatan Persekutuan (FBI) di West Virginia atas dakwaan melanggar Akta Tenaga Atom di bawah aduan jenayah pada Sabtu lalu.Menurut kenyataan itu, pasangan berkenaan dipercayai melakukan perbuatan tersebut hampir setahun lalu dengan menjual maklumat berkaitan data reka bentuk kapal perang berkuasa nuklear kepada pihak yang dipercayai wakil asing.Bagaimanapun, kenyataan tersebut berkata penerima maklumat itu sebenarnya adalah ejen FBI yang melakukan penyamaran.Menurut afidavit, Jonathan Toebbe yang mempunyai akses data berhubung kapal perang berteknologi nuklear telah bersubahat dengan isterinya untuk menukar data mengenai reaktor nuklear kapal selam dengan harga AS$100,000 (RM416,649.83) dalam bentuk mata wang kripto.Afidavit itu turut menjelaskan pada April lalu, Toebbe mengirimkan pakej kepada kerajaan asing “yang mengandungi contoh data dan arahan untuk menjalinkan hubungan rahsia.”Bagaimanapun selepas mendapat aduan, FBI memintas bungkusan itu dan ejennya telah melakukan penyamaran sebagai wakil kerajaan asing untuk menjalin hubungan dengan pasangan itu.Ejen itu kemudian mengirimkan emel kepada Jonathan Toebbe yang menggunakan nama samaran “Alice” untuk memberikan hadiah sebagai tanda terima kasih atas data tersebut.Bagaimanapun, Toebbe membalas emel tersebut dengan berhati-hati serta meminta untuk menetapkan lokasi “dead drop” iaitu cara untuk menukarkan barangan atau maklumat antara dua individu serta meminta dibayar dalam mata wang kripto.Pada bulan berikutnya pasangan itu mengirimkan pelbagai kad SD (Secure Digital) kepada ejen berkenaan “dengan semuanya dibalut dengan plastik dan diletakkan antara kepingan sandwic berinti kacang, selain ada disembunyi dalam paket gula-gula getah yang dibalut pelekat jenama Band-Aid.Pasangan suami isteri itu ditahan Sabtu lalu selepas meninggalkan kad SD yang lain di lokasi ditetapkan. Mereka akan didakwa di Mahkamah Persekutuan West Virginia esok.Kapal selam berkuasa nuklear AS menjadi perhatian baru-baru ini ketika Australia dan Britain pada bulan lalu memeterai kontrak pertahanan baru untuk kapal selam itu yang dirunding secara rahsia selama beberapa bulan.Untuk bergabung dalam perjanjian itu, Australia mengikat kontrak bernilai jutaan dolar dengan Perancis, mencetuskan persaingan antarabangsa yang menyaksikan Paris memanggil pulang duta besarnya di Canberra.


PBB ramal India miliki 2.9 juta lebih penduduk berbanding China menjelang pertengahan 2023

India bakal menjadi negara paling ramai penduduk di dunia, mengatasi China dengan hampir 3 juta lagi penduduk pada pertengahan tahun ini, demikian menurut data yang didedahkan oleh Pertubuhan Bangsa-Bangsa Bersatu hari ini.
Data demografi daripada “State of World Population Report, 2023” bagi Tabung Penduduk Pertubuhan Bangsa-Bangsa Bersatu (UNFPA), menganggarkan populasi India pada 1,428.6 juta atau 1.4286 bilion orang berbanding 1.4257 bilion rakyat China.
Data itu juga menunjukkan, Amerika Syarikat (AS) memiliki populasi penduduk satu pertiga daripada dua negara tersebut, dengan anggaran populasi 340 juta.
Data tersebut adalah berdasarkan maklumat setakat Februari 2023, menurut laporan itu.
Pakar penduduk yang menggunakan data sebelumnya dari PBB telah mengunjurkan India akan melepasi China bulan ini.
Tetapi laporan terbaru daripada badan global itu tidak menyatakan tarikh bila perubahan itu akan berlaku.
Pegawai penduduk PBB berkata adalah tidak mungkin untuk menentukan tarikh kerana "ketidakpastian" tentang data yang keluar dari India dan China, terutamanya sejak bancian terakhir di India dijalankan pada 2011 dan banci seterusnya pada 2021 ditangguhkan kerana pandemik.
Meskipun India dan China akan menyumbang lebih daripada satu pertiga daripada anggaran populasi global sebanyak 8.045 bilion, pertumbuhan penduduk di kedua-dua gergasi Asia itu telah menjadi perlahan, pada kadar yang lebih pantas di China berbanding di India.
Tahun lepas, penduduk China susut buat kali pertama dalam enam dekad, satu rekod bersejarah yang dijangka menandakan permulaan tempoh kemerosotan yang panjang dalam bilangan rakyatnya dengan implikasi mendalam terhadap ekonominya dan dunia.
Pertumbuhan penduduk tahunan India purata 1.2% sejak 2011, berbanding 1.7% dalam 10 tahun sebelumnya, menurut data kerajaan.
"Penemuan tinjauan India menunjukkan bahawa kebimbangan penduduk telah meresap ke dalam sebahagian besar orang awam," kata Andrea Wojnar, Wakil UNFPA India, dalam satu kenyataan.
“Namun, bilangan penduduk tidak seharusnya mencetuskan kebimbangan atau menimbulkan amaran. Sebaliknya, ia harus dilihat sebagai simbol kemajuan, pembangunan dan aspirasi jika hak dan pilihan individu ditegakkan,” katanya.


Reman anak bekas diplomat kes tanam ganja dilanjutkan 5 hari lagi

Reman anak lelaki bekas diplomat yang didakwa menanam ganja di Janda Baik, Bentong yang tamat hari ini, dilanjutkan lima hari, kata Ketua Polis Bentong Zaiham Mohd Kahar. Beliau menerusi kenyataan ringkas hari ini, mengesahkan polis berjaya memperoleh reman kali kedua bermula esok hingga 4 Jun ini. Pada Selasa lepas, Ketua Polis Pahang Ramli Mohamed Yoosuf mengesahkan penahanan seorang bekas diplomat berstatus “Datuk” pada 21 Mei lepas, kerana disyaki menanam ganja di sebuah kampung di Janda Baik. Pada serbuan itu, polis menemukan 102 pokok disyaki ganja yang dikatakan rampasan ganja terbesar dalam negara setakat ini. Penahanan bekas diplomat berusia 78 tahun itu seterusnya membawa kepada penahanan anak lelakinya berusia 53 tahun pada Isnin lepas, di Shah Alam, Selangor. Bagaimanapun, bekas diplomat itu dibebaskan pada Sabtu lepas, selepas polis gagal memperoleh reman kali kedua daripada Mahkamah Majistret Bentong. Siasatan dijalankan dijalankan mengikut Seksyen 39B dan Seksyen 6B Akta Dadah Berbahaya 1952.


SPRM tahan 47 pengarah syarikat kemuka tuntutan palsu

Suruhanjaya Pencegahan Rasuah Malaysia (SPRM) menahan 47 pengarah syarikat kerana disyaki mengemukakan tuntutan palsu bagi program insentif pengambilan pekerja dan program latihan (Penjana) dalam Op Hire 2.0 yang digerakkan sejak petang semalam.
Sumber SPRM berkata kesemua yang ditahan menerusi Op Hire 2.0 yang dilaksanakan di seluruh negara itu berumur antara 30 dan 70 tahun, melibatkan 14 wanita dan 33 lelaki.
Op Hire 2.0 adalah operasi bagi mengekang penyelewengan dan ketirisan dana kerajaan hasil tuntutan palsu yang dibuat oleh pengarah syarikat menerusi PENJANA. Ia adalah lanjutan daripada pelaksanaan Op Hire 1.0 pada 2022 yang diadakan dengan kerjasama Pertubuhan Keselamatan Sosial (Perkeso) dan SPRM.
“Pengarah syarikat (berkenaan) telah mengemukakan tuntutan yang kononnya telah mengendalikan program pengambilan dan latihan pekerja kepada Perkeso. Namun ia tidak dilaksanakan sebagaimana tuntutan," kata sumber itu.
Sumber itu berkata jumlah tuntutan yang dikemukakan pengarah syarikat itu adalah antara RM450,000 dan RM2 juta.
Timbalan Ketua Pesuruhjaya (Operasi) SPRM Ahmad Khusairi Yahaya ketika dihubungi hari ini mengesahkan penahanan itu dan berkata kes disiasat di bawah Seksyen 18 Akta SPRM 2009 dan Seksyen 471 Kanun Keseksaan.
“Tindakan tegas SPRM ini adalah bagi mengekang penyelewengan dan ketirisan dana kerajaan yang dilihat sebagai isu yang serius," katanya.
Khusairi berkata SPRM mengenal pasti ratusan syarikat lain yang telah membuat tuntutan palsu dan akan meneruskan operasi bagi menahan semua yang terlibat.
Beliau turut menggesa mana-mana syarikat yang terlibat untuk tampil secara sukarela menyerahkan semula tuntutan yang telah dibuat bagi mengelakkan pertuduhan di mahkamah.
"Kita telah kenal pasti nama dan senarai pemilik syarikat yang terlibat. Bagi tujuan mendapatkan semula kesemua tuntutan palsu terbabit, saya memberi amaran kepada semua untuk tampil segera sebelum SPRM mengetuk pintu pejabat syarikat-syarikat terlibat," katanya.
Khusairi memberi jaminan individu yang terlibat serta tampil secara sukarela dan menyerahkan semula tuntutan yang telah dibuat tidak akan didakwa di mahkamah.
"Bagi mereka yang masih berdegil maka mereka akan dikenakan tindakan yang lebih serius," katanya.
Menerusi Op Hire 1.0, seramai 74 individu daripada 60 syarikat telah ditahan melibatkan tuntutan palsu bernilai RM88 juta. Seramai 52 individu telah didakwa di mahkamah.


Sorry.


Mahkamah tolak permohonan Najib cabar keputusan Jabatan Penjara

Mahkamah Tinggi Kuala Lumpur hari ini menolak permohonan Najib Razak untuk mencabar keputusan Jabatan Penjara yang enggan membenarkan beliau menghadiri persidangan Dewan Rakyat.
Hakim Ahmad Kamal Md Shahid memutuskan bahawa tiada isu yang timbul untuk dipertimbangkan oleh mahkamah, kerana Najib bukan lagi ahli Parlimen berikutan pembubaran Parlimen pada 10 Oktober.
"Sebaik sahaja Parlimen dibubarkan, pemohon (Najib) bukan lagi seorang ahli Parlimen. Sehingga dan melainkan pengampunan diberikan, atau sabitan diketepikan selepas semakan semula, tidak ada kemungkinan pemohon sekali lagi akan menjadi ahli Parlimen yang pada masa sama juga seorang banduan, kerana undang-undang menghalang sesiapa yang disabit kesalahan untuk bertanding, selaras dengan Perkara 48(5) Perlembagaan Persekutuan.
”Oleh itu, permohonan kini menjadi akademik dan ia tidak mempunyai merit. Saya menolak permohonan itu kerana dianggap remeh dan menyusahkan," kata hakim.
Pada 5 Oktober lepas, Najib, 69, memfailkan permohonan mendapatkan kebenaran bagi semakan kehakiman untuk mencabar keengganan Jabatan Penjara membenarkan permohonannya menghadiri persidangan Dewan Rakyat.


Daftar masuk ke premis guna MySejahtera mungkin dimansuhkan, kata Khairy

Keperluan menggunakan aplikasi MySejahtera sebagai prosedur operasi standard (SOP) daftar masuk ke premis-premis mungkin dimansuhkan, kata Menteri Kesihatan Khairy Jamaluddin.Beliau berkata keputusan sama ada meneruskan atau memansuhkan SOP daftar masuk melalui MySejahtera itu, akan ditentukan berdasarkan trend jangkitan pandemik Covid-19 serta data mobiliti penduduk dan pengembara, apabila sempadan negara dibuka semula 1 April ini.“Penentuan berhubung perkara ini akan ambil masa hampir sebulan, kerana kita kena lihat pada trend ini.“Sekiranya trend jangkitan tidak banyak perubahan dengan trend ketika ini, maka kita boleh ‘drop’ fungsi daftar masuk,” katanya kepada pemberita selepas melancarkan majlis penutup Program Pengurusan Berat Badan Bersepadu Kebangsaan dan “World Physical Activity Day” 2022 semalam.Khairy berkata demikian ketika diminta mengulas kenyataan Persatuan Perubatan Malaysia (MMA), bahawa sudah tiba masanya amalan mengimbas MySejahtera setiap kali memasuki premis dihentikan, ketika negara sedang memasuki fasa peralihan ke endemik mulai 1 April.Kerajaan sebelum ini telah memansuhkan SOP berkaitan pemeriksaan suhu badan dan buku rekod daftar masuk premis, pada 11 Februari lepas.Mengenai isu berkaitan pemilikan aplikasi MySejahtera, Khairy berkata KKM dijangka memuktamadkan rundingan bersama syarikat yang mengendalikan platform perisian aplikasi tersebut, dalam tempoh kira-kira sebulan.“Proses rundingan sedang berjalan ketika ini. Namun ia ambil masa sedikit sebab agak teknikal,” katanya yang akan memberikan penjelasan berkenaan perkara itu di Dewan Negara esok.Khairy berkata rundingan itu diadakan setelah KKM menubuhkan Jawatankuasa Rundingan Harga pada tahun lepas, bertujuan melaksanakan rundingan harga perolehan dan pengurusan perkhidmatan aplikasi MySejahtera dengan pihak syarikat untuk tempoh dua tahun, selaras tatacara perolehan kerajaan.Beliau berkata perolehan tersebut telah dipersetujui kementerian kewangan pada 28 Februari lepas untuk dilaksanakan, dan kini proses rundingannya telah dimulakan bagi memastikan “due diligence” dilakukan dalam proses itu serta memelihara kepentingan kerajaan.Khairy sebelum ini menegaskan bahawa kerajaan tidak pernah menjual aplikasi MySejahtera kepada mana-mana syarikat swasta, dan ia adalah hak milik kerajaan.


Rasuah RM3 juta, Isa Samad didapati bersalah

Bekas pengerusi Felda Mohd Isa Abdul Samad didapati bersalah di atas sembilan pertuduhan rasuah berjumlah RM3 juta berkaitan pembelian Merdeka Palace Hotel & Suites (MPHS) di Kuching, Sarawak yang dihadapinya.Hakim Mahkamah Tinggi Mohd Nazlan Mohd Ghazali dalam keputusannya mendapati pembelaan Isa, hanya merupakan penafian semata-mata dan tertuduh juga gagal menimbulkan keraguan munasabah di akhir kes pembelaan.“Dengan ini, mahkamah mendapati pihak pendakwaan berjaya membuktikan kes melampaui keraguan munsabah terhadap tertuduh.“Oleh itu, tertuduh didapati bersalah dan disabitkan dengan kesalahan-kesalahan di bawah Seksyen 16(a)(A) Akta Suruhanjaya Pencegahan Rasuah Malaysia (SPRM),” kata hakim Mohd Nazlan.Isa, 71, didakwa atas sembilan pertuduhan menerima suapan untuk dirinya berjumlah RM3,090,000 daripada Ikhwan Zaidel, iaitu ahli lembaga pengarah Gegasan Abadi Properties Sdn Bhd (GAPSB), menerusi bekas pegawai politik khas beliau, Muhammad Zahid Md Arip, sebagai tanda terima kasih kerana membantu meluluskan pembelian hotel oleh Felda Investment Corporation Sdn Bhd (FICSB) pada harga RM160 juta.Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini, antara 21 Julai 2014 dan 11 Disember 2015.Pertuduhan menurut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.Pihak pendakwaan diketuai oleh Timbalan Pendakwa Raya Afzainizam Abdul Aziz manakala peguam Salehuddin Saidin mengetuai barisan pembelaan.Perbicaraan bermula pada 8 Oktober 2019 dengan pihak pendakwaan memanggil 22 saksi termasuk bekas ketua pengarah Felda Hanapi Suhada, bekas ketua pegawai Eksekutif FICSB Mohd Zaid Abdul Jalil, Ikhwan dan Muhammad Zahid.Pada 16 Jun lepas, Mohd Nazlan memerintahkan Mohd Isa membela diri atas sembilan pertuduhan itu selepas mendapati pihak pendakwaan berjaya mengemukakan bukti kukuh yang menepati setiap inti pati kesalahan menerima suapan menurut Seksyen 16(a) (A) Akta SPRM.Hakim bagaimanapun melepaskan dan membebaskan Mohd Isa daripada satu pertuduhan pecah amanah (CBT) berhubung pembelian hotel itu tanpa kelulusan Lembaga Pengarah Felda selepas mendapati pihak pendakwaan gagal membuktikan kes prima facie terhadapnya.


16 pesawat, 3 kapal tentera China dikesan dekati Taiwan

Kementerian Pertahanan Taiwan pada Khamis berkata 16 pesawat dan tiga kapal tentera laut China dikesan dalam tempoh 24 jam lepas berhampiran negara pulau itu yang dituntut oleh Beijing, lapor Sputnik.
"16 pesawat PLA dan tiga kapal tentera laut PLAN dikesan di sekitar Taiwan pada 6 pagi hari ini," kata kementerian itu, merujuk kepada aset tentera dan tentera laut negara itu.
Empat daripada pesawat itu dikenal pasti sebagai pesawat pengebom Xian JH-7, dron peninjau BZK-007 dan dua jet pejuang Shenyang J-16.
Kementerian memantau keadaan itu dan mengarahkan pesawat peronda udara tempur, kapal tentera, dan sistem peluru berpandu darat "bertindak balas terhadap aktiviti ini."
Ketegangan antara China dan Taiwan, yang ditadbir secara bebas daripada tanah besar, memuncak selepas Speaker Dewan Rakyat Amerika Syarikat Nancy Pelosi melawat pulau itu pada Ogos.
Beijing memberi amaran kepada kuasa-kuasa Barat agar kekal dengan pendirian menyokong polisi satu China bagi mengelak pemisahan Taiwan.


10 hilang di Pahang, lebih 41,000 mangsa dipindah ke PPS akibat banjir di seluruh negara

Sepuluh individu dilapor hilang, dipercayai dihanyutkan air deras dalam kejadian banjir di Pahang, dengan lapan daripadanya dipercayai melibatkan dua kejadian kepala air di Bentong.Penolong Pengarah Operasi Jabatan Bomba dan Penyelamat Malaysia Pahang Ismail Abdul Ghani berkata tiga termasuk seorang kanak-kanak berusia enam tahun dilapor hilang dalam kejadian di sebuah chalet malam tadi, manakala lima lagi dilaporkan hilang dalam kejadian di Telemong.Dua lagi yang dilapor hilang, dikhuatiri dihanyutkan arus deras dalam kejadian di Kuantan iaitu Mohd Halmi Nazlan, 34, yang dipercayai dihanyutkan arus semasa melalui Jalan Pintasan Kampung Cempaka-Sungai Soi pagi tadi dan Mohd Firdaus Supiardi, 26, yang dipercayai mengalami masalah mental dikatakan terjun ke Sungai Belat semalam.Banjir yang melanda lapan negeri pada musim monsun timur laut tahun ini, menyaksikan lebih 41,000 orang dipindahkan ke pusat pemindahan sementara (PPS), dengan Selangor menjadi negeri paling teruk terjejas sehingga sesetengah kawasan boleh diibaratkan seperti dilanda tsunami.Gambar-gambar yang dikongsikan netizen di media sosial memaparkan banyak “kemusnahan” dengan kenderaan ditenggelami air, beberapa rumah dihanyutkan iaitu di Hulu Langat dan Kampung Bandar Tinggi, Kuala Klawang Negeri Sembilan.Selain itu, satu mayat lelaki, dipercayai mangsa lemas ditemukan di jalan masuk utama ke Pangsapuri Alam Idaman, Seksyen 22 Shah Alam selepas paras air di kawasan itu mulai surut malam ini.Pada masa ini pihak berkuasa termasuk dari Angkatan Tentera Malaysia (ATM), polis, bomba, Angkatan Pertahanan Awam (APM) giat menjalankan usaha menyelamat dan menyalurkan bantuan kepada mangsa banjir.Menteri Kanan Pertahanan Hishammuddin Hussein melalui laman Facebooknya menyatakan anggota ATM dari 4 divisyen diatur gerak dan berada di lapangan bagi membantu operasi banjir di Kuala Langat dengan antara fokus pasukan ini ialah melaksanakan penghantaran barang keperluan harian ke PPS.Kementerian Dalam Negeri melalui Facebook pula memaklumkan penugasan memindahkan mangsa banjir diteruskan di kawasan Batu 14 Hulu Langat oleh Batalion 4 Pasukan Gerakan Am (PGA) Semenyih dan malam ini operasi menyelamat dan memindahkan mangsa banjir oleh Batalion 6 PGA Muar akan digerakkan ke Shah Alam.Tidak kurang juga ramai yang terperangkap atau terkandas di dalam kenderaan akibat laluan tidak boleh dilalui berikutan kejadian runtuh atau jalan ditenggelami air dan pagi ini kira-kira 450 individu yang terkandas di Lebuhraya Kuala Lumpur-Karak sejak semalam, dibawa keluar secara berperingkat termasuk menggunakan bot Lebuhraya Pantai Timur.Jurucakap Anih Berhad memaklumkan khidmat lori tunda akan digunakan esok bagi mengeluarkan kenderaan yang tersangkut di lokasi berkenaan.Sementara itu, jumlah mangsa banjir malam ini di tujuh negeri selain Kuala Lumpur terus meningkat kepada lebih 41,000 berbanding lebih 34,000 petang tadi dan kesemuanya kini berlindung di 417 PPS dengan Pahang mencatatkan angka paling tinggi iaitu 19,344 mangsa.Laluan di KM76-KM126 Karak-Temerloh pula masih ditutup di kedua-dua hala setakat 8 malam ini, manakala di KM114.8 Lanchang-Temerloh air masih melimpah ke jalan, namun boleh dilalui oleh semua kenderaan.Di Selangor, Ibu Pejabat Polis Kontinjen Selangor memaklumkan 71 jalan ditutup untuk laluan kenderaan di sesetengah kawasan susulan banjir setakat 10 malam tadi, antaranya pusingan U keluar dari Lapangan Terbang Subang menghala ke Bulatan Lapangan Terbang; Lebuhraya Shahpadu; Lebuhraya Damansara Puchong Batu 13; dan Jalan Kota Kemuning Lebuhraya Kesas.Di Negeri Sembilan, tinjauan Bernama di Pekan Linggi, Port Dickson yang terletak kira-kira 37 kilometer dari Seremban mendapati jalan menuju ke pekan tersebut masih tidak dapat dilalui kenderaan ringan setakat 7 malam tadi.Dalam pada itu, portal https://ebanjir.kelantan.gov.my melaporkan lima sungai utama di KELANTAN berada pada paras bahaya iaitu Sungai Lebir di Tualang, Kuala Krai merekodkan bacaan 36.57 meter (m); Sungai Kelantan di Tangga Krai (27.26m); Sungai Kelantan di Jambatan Guillemard (17.23m);  Sungai Galas di Dabong, Kuala Krai (38.58m) dan Sungai Golok di Rantau Panjang, Pasir Mas (10.30m).Ramalan cuaca terkini oleh Jabatan Meteorologi Malaysia (MetMalaysia) malam ini menamatkan amaran cuaca hujan berterusan di Perlis, Kedah, Pulau Pinang, Perak, Selangor, Kelantan, Terengganu dan Pahang dan berita itu pastinya memberi kelegaan buat mangsa banjir.


Penyokong bertembung polis selepas mahkamah dapati Habib Rizieq bohong

Polis Indonesia menembak gas pemedih mata dan air bagi meleraikan himpunan penyokong pemimpin agama berhaluan keras yang dijatuhkan hukuman penjara selepas didapati bersalah menyebarkan maklumat palsu berhubung Covid-19 pada Khamis.Rizieq Shihab, 55, atau lebih dikenali sekali Habib Rizieq dijatuhkan hukuman empat tahun penjara kerana memberikan kenyataan kononnya beliau sihat walaupun mengetahui keputusan ujian menunjukkan beliau mungkin telah dijangkiti dengan virus tersebut.Ribuan penyokong berhimpun di luar kawasan mahkamah di Jakarta bagi menyatakan sokongan kepada pemimpin Front Pembela Islam (FPI), sebuah kumpulan berhaluan keras yang telah diharamkan awal tahun ini.Polis berkata pihaknya telah menahan lebih dari 150 penunjuk perasaan sebelum hukuman terhadap Rizieq dijatuhkan.Keputusan mahkamah pada Khamis itu merupakan hukuman terbaru dijatuhkan kepada beliau selepas mahkamah yang sama menjatuhkan hukuman lapan bulan penjara pada Mei lalu kerana mengadakan perhimpunan ceramah yang menghimpunkan puluhan ribu pengikutnya selain tidak mengendahkan sekatan pergerakan di negara yang dilanda krisis terburuk pandemik di Asia itu.Rizieq menggesa penyokongnya untuk hadir ke himpunan tersebut bagi majlis sambutan maulid nabi dan perkahwinan anak perempuannya.Majlis itu menyaksikan kehadiran besar pengikutnya daripada warga Muslim Indonesia tanpa mengendahkan SOP pemakaian pelitup muka dan penjarakan fizikal.Rizieq kemudian dibawa ke hospital bagi rawatan selepas disyaki dijangkiti Covid-19.Namun, berita beliau dibawa ke hospital tidak diuar-uarkan dan dirahsiakan oleh pengarah hospital yang turut dijatuhkan hukuman penjara setahun kerana bersubahat.Pemimpin kumpulan Islam yang karismatik itu kembali ke Indonesia tahun lalu selepas dilaporkan melarikan diri ke Arab Saudi pada 2017 selepas polis menamakan beliau sebagai suspek dalam sebuah kes pornografi.Pertuduhan-pertuduhan berkaitan kes itu kemudian digugurkan.Beliau ditahan kerana didakwa dengan beberapa pertuduhan berhubung pandemik Covid-19 pada Disember tahun lalu selepas polis Jakarta menembak mati enam anggota FPI dalam sebuah kejadian berbalas tembakan di sebuah lebuh raya.Polis mendakwa ia adalah satu tindakan mempertahankan diri yang kemudian dibantah FPI.FPI yang dipimpin Shihab dilihat sebagai kumpulan garis keras kerana menyasarkan kelab malam dan beerapa premis lain yang dianggap mereka tidak menjatuhkan moral, ia juga dilaporkan telah menyerang kumpulan minoriti Muslim yang dianggap kumpulan itu sebagai sesat.Rizieq juga merupakan pemimpin utama dalam tunjuk perasaan besar-besaran pada 2016 yang membantah gabenor Jakarta ketika itu, Basuki Thahaja Punama yang didakwa telah menghina Al-Quran.Ekoran dakwaan tersebut, Basuki yang merupakan seorang penganut Kristian,dijatuhkan hukuman dua tahun penjara kerana menghina agama.


Segelintir rakyat pergi luar negara niat jadi ‘scammer’, kata menteri

Menteri Dalam Negeri Saifuddin Nasution mendedahkan terdapat segelintir rakyat Malaysia yang sengaja pergi ke luar negara untuk bekerja dengan niat untuk menjadi "scammer" atau penipu dalam talian.
Katanya, kejayaan pihak berkuasa membawa balik mangsa-mangsa yang diperdaya oleh sindiket penipuan tawaran kerja di luar negara mendapati terdapat beberapa kategori mangsa penipuan yang berbeza.
Pertama, katanya, mereka memang tertarik dengan tawaran kerja tersebut bagaimanapun ditipu apabila sampai ke negara berkenaan.
Manakala, kategori kedua pula sudah maklum mereka akan menjadi penipu sebaik sahaja sampai di negara-negara tersebut.
Apabila mereka berjaya mencapai prestasi yang ditetapkan melalui penipuan mata wang krypto dan "love scam”, mereka enggan pulang dan terus menjalankan penipuan.
"Ada juga yang sampai sana dan tak capai KPI dan jadi mangsa. Maka dia hubungi kita untuk minta diselamatkan.
"Ketiga, sebenarnya mereka ini pergi awal lagi untuk berjudi, kemudian kalah dan pinjam (wang) ah long.
"Kemudian mereka tak dapat balik, hubungi polis minta diselamatkan," katanya dalam sesi jawab pertanyaan lisan di Dewan Rakyat, hari ini.
Bagi kategori akhir katanya, terdapat mangsa yang pernah diselamatkan dan menghubungi polis minta untuk diselamatkan sekali lagi.
Menurut Saifuddin, ini membuatkan pihak berkuasa berasa hampa selepas usaha yang sukar dilakukan untuk menyelamatkan mangsa-mangsa tersebut dilihat hanya disia-siakan.
Sehingga 26 Januari, polis menerima 262 laporan mengenai 330 rakyat Malaysia terjebak dalam penipuan pekerjaan dan kini terkandas di luar negara dengan 218 orang diselamatkan dan usaha membawa pulang bakinya sedang giat dijalankan.
Modus operandi sindiket kebanyakannya memperdayakan mangsa menerusi iklan peluang kerjaya di laman sosial termasuk Facebook sebagai pegawai khidmat pelanggan di luar negara dengan bayaran yang lumayan.
Mangsa yang tertarik dengan tawaran itu akan menghubungi ejen melalui aplikasi WeChat, WhatsApp dan Messenger.
Setelah mendapat persetujuan mangsa, ejen memaklumkan akan mengurus dan menanggung kos perbelanjaan perjalanan ke destinasi pekerjaan dan setelah tiba di destinasi, semua dokumen perjalanan dan telefon mangsa akan dirampas dan dimusnahkan.
Mangsa akan dikurung dan dikawal ketat serta akhirnya dipaksa bekerja untuk sindiket perjudian dalam talian, “scammer”, pelaburan, “love scam” dan penipuan lain.


Sarawak jelaskan mengapa mahu wakil dalam LHDN

Menteri Pelancongan, Kesenian dan Kebudayaan Sarawak Abdul Karim Rahman Hamzah hari ini berkata wakil negeri itu dalam Lembaga Hasil Dalam Negeri (LHDN) di peringkat persekutuan akan membolehkan kerajaan Sarawak menuntut pemulangan bahagian hasil yang dikutip dari negeri itu.
Beliau berkata wakil negeri yang menduduki kerusi dalam lembaga pengarah LHDN adalah untuk memastikan peruntukan dana yang berpatutan diberikan kepada Sarawak mengikut saiz negeri.
“Selama ini, kami sudah membuat kutipan hasil yang banyak di Sarawak, sama seperti negeri-negeri lain di Malaysia.
"Syarikat dan individu bayar cukai mereka, dan cukai ini semuanya pergi ke Kementerian Kewangan. Itulah salah satu sebabnya kami mahu ada wakil dalam lembaga pengarah,” katanya kepada MalaysiaNow.
Awal minggu ini, Premier Sarawak Abang Johari Openg berkata beliau mengemukakan calon untuk mewakili negeri itu dalam lembaga pengarah LHDN.
Menurut Karim, walaupun Putrajaya bertanggungjawab menyediakan geran khas untuk Sarawak di bawah Perkara 112D Perlembagaan Persekutuan, kerajaan negeri mahu geran yang diberikan kepada negeri diperincikan melalui formula berdasarkan pendapatan hasil tahunan di peringkat persekutuan dan bukannya dalam jumlah tetap.
"Tempat yang paling sesuai untuk mengetahui berapa jumlah cukai yang dikutip di Sarawak adalah di LHDN, bukannya di Kementerian Kewangan," tambahnya.
"Angka-angka yang dikeluarkan LHDN boleh menjadi panduan kepada kerajaan negeri dalam merumus berapa banyak dana yang boleh kita tuntut untuk Sarawak. Jika semakin kecil jumlah hasil yang kerajaan persekutuan dapat, semakin kurang jumlah yang akan dituntut. Jika besar jumlahnya, maka jumlah yang besar juga yang akan kita tuntut. Begitulah cara yang adil."
Beliau turut berkata Kementerian Kewangan sememangnya bertanggungjawab menggubal dasar kewangan negara, namun Sarawak hanya memerlukan maklumat mengenai jumlah cukai yang dikutip di negeri itu.
“Ini boleh digunakan untuk membuat kira-kira berapa banyak jumlah dana yang perlu dikembalikan kepada Sarawak untuk pembangunan, seperti yang ditetapkan di bawah Perkara 112D Perlembagaan Persekutuan atau di bawah belanjawan tahunan negara,” katanya.
“Siapa yang menduduki jawatan di Kementerian Kewangan adalah hak prerogatif kerajaan pusat, bukan pentadbiran kerajaan negeri.
"Kami tuntut kerusi di LHDN kerana ia dipersetujui semua pihak ketika Sarawak bersetuju untuk membentuk persekutuan Malaysia, sebagai salah satu perlindungan untuk negeri ini."


Sydney lanjutkan ‘lockdown’ bendung penularan varian Delta

Lebih lima juta penduduk Sydney akan menghabiskan sekurang-kurangnya seminggu lagi dalam sekatan pergerakan Covid-19, kata pihak berkuasa Australia selepas 27 kes baru dikesan.Arahan duduk di rumah selama dua minggu telah dikuatkuasakan di bandar terbesar negara itu ketika pihak berkuasa menjalankan usaha membendung penularan ancaman varian Delta.Pihak berkuasa berkata, setakat ini wujud perkembangan baik berlaku, namun langkah untuk tidak membenarkan penduduk keluar bekerja, bersenam dan membeli-belah, tetap perlu diteruskan.“Varian Delta ini merbahaya, senang menular,” kata Gladys Berejiklian yang merupakan ketua New South Wales.“Kita tak mahu terus laksanakan lockdown, kemudian longgar, dan kemudian lockdown lagi,” tambahnya.Beliau berkata, lanjutan sekatan pergerakan, merangkumi penutupan sekolah ialah peluang terbaik bagi memastikan ia dilaksana hingga sebahagian besar rakyat divaksinasi.Sekatan pergerakan penuh itu dijadualkan tamat pada 16 Julai ini.Pendekatan “sifar Covid-19” di Australia menyaksikan siri sekatan pergerakan tergempar di beberapa bandar di seluruh negara, selain sempadan antarabangsa ditutup sejak 15 bulan lalu.Sejak penularan pandemik itu, Australia mengesan lebih 30,000 kes Covid-19 dan melaporkan 910 kematian.Penularan di Sydney setakat ini menyaksikan 357 kes, dan strategi tegas ini dikuatkuasakan demi membendung angka-angka baru Covid-19.


Mahkamah beri masa kepada kerajaan, NFC selesai kes saman RM253.6 juta

Mahkamah Tinggi memberi masa kepada kerajaan Malaysia dan National Feedlot Corporation (NFC), sama ada untuk menyelesaikan kes saman membabitkan kedua-dua pihak atau perbicaraan diteruskan pada 17 Mei ini.Dalam saman itu, kerajaan Malaysia menuntut NFC membayar balik pinjaman dan faedah berjumlah RM253.6 juta berhubung projek Pusat Fidlot Nasional di Gemas, Negeri Sembilan. Syarikat NFC diuruskan oleh suami serta tiga anak bekas menteri pembangunan wanita, keluarga dan masyarakat Shahrizat Abdul Jalil.Peguam kanan persekutuan Nurhafizza Azizan, yang mewakili kerajaan ketika ditemui pemberita berkata hari ini sepatutnya ditetapkan untuk menyambung perbicaraan di hadapan Pesuruhjaya Kehakiman Anand Ponnudurai, dengan suami Shahrizat, Mohamad Salleh Ismail selaku defendan kedua akan memberi keterangan.“Bagaimanapun, perbicaraan hari ini ditangguhkan berikutan NFC memohon penangguhan perbicaraan bagi penyelesaian kes saman itu.“Pihak-pihak akan memaklumkan kepada mahkamah mengenai status penyelesaian kes pada 17 Mei. Sekiranya, tiada penyelesaian dicapai, kes akan diteruskan dengan perbicaraan pada hari berkenaan,” katanya dan memaklumkan pihak defendan mengemukakan lima saksi dalam kes saman itu.Perbicaraan kes saman itu bermula 13 Januari 2020 dan seramai tujuh saksi plaintif dan seorang saksi defendan, telah selesai memberi keterangan.Kerajaan selaku plaintif tunggal menamakan NFC sebagai defendan pertama, manakala Salleh dan tiga anaknya, Wan Shahinur Izran, Wan Shahinur Izmir dan Wan Izzana Fatimah Zabedah, masing-masing merupakan defendan kedua hingga kelima.Defendan lain adalah enam syarikat yang dikawal oleh keluarga Mohamad Salleh, iaitu National Meat & Livestock Corporation Sdn Bhd, Real Food Corporation Sdn Bhd, Meatworks Corporation Sdn Bhd, Agroscience Industries Sdn Bhd, Asian Bioscience Corporation Sdn Bhd dan Techknowlogy Imageware (M) Sdn Bhd.Dalam pernyataan tuntutan itu, kerajaan mendakwa satu perjanjian telah ditandatangani dengan NFC pada 6 Disember 2007 bagi pinjaman berjumlah RM250 juta, sebahagian daripadanya digunakan untuk membiayai penubuhan dan operasi Pusat Fidlot Nasional, selaras dengan dasar untuk membangun serta meningkatkan pengeluaran daging lembu dan produk daging lembu.Dakwa plaintif, pinjaman itu disalurkan kepada NFC dalam tiga peringkat, dan keluarga Mohamad Salleh membuat 10 pengeluaran berjumlah RM180.51 juta dari 24 Januari 2008 hingga 3 Januari 2011.Kerajaan mendakwa daripada RM180.51 juta yang dikeluarkan, hanya RM8.32 juta dibayar secara terus kepada pihak ketiga untuk menjalankan projek Pusat Fidlot Nasional, manakala baki dana yang dikeluarkan telah dipindahkan ke akaun NFC yang lain dan sejumlah RM118.04 juta daripada baki itu didakwa telah disalahgunakan.Dakwa plaintif, dana sebanyak RM9.76 juta digunakan untuk membeli dua unit kediaman di One Menerung Residence oleh defendan keenam iaitu National Meat & Livestock Corp dan pada masa sama, sebanyak RM300,000 dipercayai digunakan untuk membuat bayaran kepada seorang individu bagi tujuan yang tidak didedahkan, manakala RM1.8 juta lagi dibayar kepada individu sama.Kerajaan mendakwa keluarga Salleh telah menggunakan dana yang dipinjam daripada kerajaan itu untuk membayar sewa bulanan RM28,000 bagi satu lot pejabat di Solaris Mont Kiara dan membeli dua bidang tanah di Putrajaya, membuat bayaran kepada dua firma guaman, serta membeli sebuah rumah kedai empat tingkat di Solaris Mont Kiara.


Pemecatan orang kuat Najib petanda retak dalam Umno, kata penganalisis

Tindakan Barisan Nasional (BN) Selangor memecat Isham Jalil selaku ketua penerangannya boleh dilihat sebagai petanda berlakunya keretakan dalam Umno ketika ketika cakap-cakap mengenai Pilihan Raya Umum ke-15 (PRU15) semakin hampir semakin banyak kedengaran.Hisommudin Bakar dari Ilham Centre berkata, ini kerana Isham yang juga bekas pegawai khas kepada Najib Razak semasa pentadbiran BN terdahulu, merupakan sebahagian daripada pasukan yang setia kepada Presiden Umno Ahmad Zahid Hamidi.“Dengan pengguguran ini bermakna Isham Jalil terpaksa mencari jalan lain untuk bertanding di Selangor,” katanya kepada MalaysiaNow.“Pengumuman ini sebenarnya tidak mengejutkan kerana dalam aspek kenyataan yang dikeluarkan oleh beliau seharusnya selari dengan kehendak ketua beliau di Selangor.“Ternyata kesannya, dengan pemecatan ini sedikit sebanyak mencalarkan sedikit reputasi beliau di Selangor.”Terdahulu, BN Selangor menerusi setiausahanya Mohamad Satim Diman memaklumkan kepada Isham mengenai penamatan jawatan ketua penerangan gabungan itu di Selangor dalam satu surat yang tular di media sosial.Menurut surat tersebut, keputusan itu dibuat selepas merujuk kepada Perlembagaan BN yang tidak memperuntukkan jawatan tersebut.Semasa PRU14, nama beliau antara disebut menjadi calon menteri besar Selangor bagi BN.Isham turut dikhabarkan bertanding di kerusi Dewan Undangan Negeri (DUN) Paya Jaras bagaimanapun tidak menjadi kenyataan.Penganalisis politik Universiti Kebangsaan Malaysia, Kartini Aboo Talib turut bersetuju dengan pandangan itu.Katanya, pasukan yang pro-Najib bakal bertembung dengan pasukan yang mahukan perubahan dan menolak kluster mahkamah.“Walaupun ramai yang mahu menjadi hakim di luar mahkamah akan kes rayuan Najib, tapi jelas penolakan Isham Jalil oleh BN Selangor mahukan perubahan tuntas dari segi imej dan integriti Umno.“Saya berpandangan bahawa untuk BN bergerak ke hadapan, mengenengahkan pemimpin muda dan berkaliber adalah lebih baik dan menguntungkan BN dalam jangka panjang,” katanya.Sebelum ini, rata-rata penganalisis menyatakan Umno kini terbahagi kepada dua kem, iaitu kluster mahkamah dan kluster Putrajaya.Kluster mahkamah merujuk kepada sekumpulan pemimpin Umno diketuai Najib dan Zahid yang mempunyai pelbagai dakwaan rasuah dan salah guna kuasa di mahkamah.Sementara kluster Putrajaya merujuk kepada menteri-menteri Kabinet dan pemimpin Umno yang berpaksikan Perdana Menteri Ismail Sabri Yaakob.Sebelum ini kluster mahkamah sudah melakukan pelbagai cara untuk mendesak Ismail membubarkan Parlimen termasuk meminda perlembagaan Umno untuk menangguhkan pemilihan parti.Menurut Kartini, pemecatan itu merupakan sebahagian strategi bersasar untuk menawan Selangor yang dikuasai oleh golongan bandar, iaitu golongan kelas elit dan menengah yang mempunyai pandangan politik yang berbeza.Selangor tewas kepada pembangkang buat pertama kali dalam PRU pada 2008.Pakatan Rakyat ketika itu mencatat sejarah menewaskan BN dan sehingga kini masih mengekalkan kuasa di negeri terkaya Malaysia itu di bawah gabungan Pakatan Harapan (PH).Oh Ei Sun, felo kanan Singapore Institute of International Affairs pula berpendapat bahawa pelbagai faksi dalam Umno sedang membuat “house cleaning” ketika perebutan kuasa dalaman parti Melayu terbesar itu mengambil tempat.Ia kemungkinan antara tindakan “purge” yang pertama antara banyak lagi tindakan oleh mana-mana puak.Apa-apa pun, ia menunjukkan bahawa puak arus perdana, yang diketuai oleh Zahid dan Najib, tidak mempunyai penguasaan mutlak terhadap Umno, terutamanya di peringkat negeri.“Bagi Selangor, kesetiaan Noh Omar dan bukannya tokoh lain, adalah kuncinya,” katanya merujuk kepada Pengerusi BN Selangor yang juga menteri pembangunan usahawan dan koperasi itu.Menurut Oh, pengguguran Isham juga menunjukkan golongan muda dan baru dalam parti tidak dapat menandingi “kekejaman” politik orang lama.Namun bagi Hisommudin, pengguguran Isham bukan langkah penamat karier politiknya.“Dengan dinamika politik dalaman Umno, pelbagai perkara di luar perhitungan boleh berlaku.“Cuma adakah dengan pemecatan ini menyebabkan rekahan kumpulan di dalam Umno semakin melebar atau sebaliknya.“Perkara ini yang perlu dilihat di sebalik pengumuman pemecatan Isham Jalil.”


Kajian dapati jangkitan Covid-19 beri imuniti yang sama seperti vaksinasi

Perlindungan terhadap Covid-19 sebelum ini bergantung selagi mana seseorang itu masih mendapatkan suntikan vaksinasi, demikian menurut kajian terbesar yang dijalankan berhubung perkara tersebut, hari ini.
Sepuluh bulan selepas dijangkiti Covid-19, setiap individu masih mempunyai risiko 88% lebih rendah untuk jangkitan semula, kemasukan ke hospital dan meninggal dunia, menurut kajian yang diterbitkan dalam jurnal Lancet.
Menurut kajian itu, ini menjadikan imuniti semula jadi ini "mampu bertahan lama" berbanding dua dos vaksin Pfizer atau Moderna.
Bagaimanapun, penulis menekankan bahawa penemuan mereka tidak seharusnya menghalang vaksinasi, yang kekal sebagai cara paling selamat untuk mendapatkan imuniti.
Kajian itu, yang diketuai oleh Institut Metrik dan Penilaian Kesihatan (IHME) yang berpangkalan di Amerika Syarikat (AS), berkata ia merupakan analisis paling komprehensif mengenai tempoh perlindungan untuk pelbagai bentuk imuniti.
Penyelidik tersebut memantau 65 kajian dari 19 negara sehingga September 2022, ini bermakna beberapa data tersebut meliputi tempoh ketika Omicron melanda seluruh dunia.
Omicron terbukti lebih cepat menular berbanding strain sebelumnya, tetapi gejalanya kurang teruk.
Individu yang mempunyai imuniti semula jadi daripada varian pra-Omicron melihat perlindungan mereka terhadap jangkitan semula hilang dengan lebih cepat daripada strain awal Omicron, menurun kepada 36% selepas 10 bulan, kata kajian itu.
"Vaksin terus menjadi perkara penting kepada semua orang untuk melindungi populasi berisiko tinggi seperti mereka yang berumur lebih dari 60 tahun dan mereka yang mempunyai komorbiditi," kata pengarang bersama kajian itu Caroline Stein dari IHME dalam satu kenyataan.
Kajian itu juga memberi gambaran yang lebih tepat tentang Covid-19 pada masa hadapan, kerana lebih ramai orang yang divaksinasi dan dijangkiti semula, mampu memperoleh "imuniti hibrid".
"Dalam jangka panjang, kebanyakan jangkitan akan berlaku pada orang yang mempunyai perlindungan yang kuat terhadap penyakit yang teruk susulan jangkitan sebelumnya, vaksinasi, atau kedua-duanya," kata Cheryl Cohen, ahli epidemiologi di Institut Penyakit Berjangkit Kebangsaan Afrika Selatan.
"Keputusan ini menunjukkan bahawa, mungkin terdapat beban kemasukan ke hospital bermusim yang rendah" yang dikaitkan dengan Covid-19, kata Cohen dalam ulasan di Lancet.


PM ikrar pemerkasaan wanita jadi agenda penting kerajaan

Kerajaan Perikatan Nasional (PN) sentiasa berpegang kepada prinsip pemerkasaan wanita dan akan memastikan ia terus menjadi agenda penting negara, kata Muhyiddin Yassin.Perdana menteri berkata wanita merupakan salah satu tonggak pembangunan negara yang paling penting bukan sahaja bagi aspek sosial, politik dan ekonomi, malah merangkumi segala aspek pembangunan negara.“Dapatan kajian menjangkakan bahawa pertambahan penyertaan 30 peratus wanita dalam pasaran buruh Malaysia, mampu meningkatkan GDP (Keluaran Dalam Negara Kasar) negara antara tujuh hingga 12 peratus setahun,” katanya dalam rakaman ucapan sempena sambutan Hari Wanita 2021 yang disiarkan di stesen-stesen televisyen, hari ini.Muhyiddin berkata walaupun kejayaan demi kejayaan dicapai, tugas untuk memperkasa wanita perlu diperkemaskan kerana mereka masih terbelenggu dengan pelbagai isu termasuk stigma dan stereotaip yang mengehadkan peranan mereka dalam bidang-bidang tertentu kerana sering dikaitkan dengan peranan tradisi khususnya dalam penjagaan dan pengasuhan.“Kecenderungan mereka menjadi mangsa keganasan rumah tangga dan gangguan seksual di tempat kerja. Isu gejala sosial seperti penderaan anak, ‘sugar daddy’ dan sumbang mahram juga merisaukan kita kerana golongan wanita turut menjadi mangsa,” katanya.


Calon SPM 2021 jalani ujian bertulis 2 Mac depan

Kementerian pendidikan (KPM) hari ini mengumumkan ujian bertulis bagi Sijil Pelajaran Malaysia (SPM) untuk tahun 2021 akan bermula pada 2 Mac hingga 29 Mac 2022. Menurut KPM, semua calon boleh merujuk jadual waktu ujian dan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan di laman sesawang http://lp.moe.gov.my “Calon diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan,” kata KPM dalam satu kenyataan sambil menambah para calon SPM yang mengambil ujian itu perlu mematuhi prosedur operasi standard Covid-19 yang ditetapkan kerajaan.“Garis panduan tersebut boleh dimuat turun dari portal rasmi KPM di https://www.moe.gov.my.”Menurut KPM, sepanjang tempoh peperiksaan, seramai 407,097 calon akan menduduki ujian bertulis SPM bagi 2021 dengan lebih 50,514 petugas akan ditempatkan di lebih 3,000 pusat peperiksaan di seluruh negara bagi pengendalian ujian.Bagi tahun 2020, seramai 401,105 calon SPM menduduki peperiksaan pada awal tahun lalu itu selepas ia tertangguh beberapa kali akibat penularan Covid-19.


Politikus Ukraine dihumban ke tong sampah jika rasuah, di Malaysia?

Masih ingatkah anda dengan sebuah klip video viral yang menunjukkan seorang pemimpin kanan parti politik Ukraine dihumban ke dalam tong sampah oleh aktivis anti rasuah pada penghujung 2014?Ia merupakan hasil “cabaran tong sampah” yang digerakkan kumpulan aktivis berkenaan kerana sudah muak dengan amalan rasuah dan salah guna kuasa yang membarah di negara itu.Berdasarkan laporan media tempatan, seramai lapan pemimpin politik dan pegawai kerajaan menjadi “mangsa” cabaran berkenaan.Satu dunia bertepuk tangan dan mengalu-alukan tindakan aktivis itu, namun di Malaysia, senario sebaliknya telah berlaku dan ia semakin menjadi-jadi sepanjang kempen Pilihan Raya Negeri (PRN) Johor.Individu yang sudah dijatuhi hukuman penjara 12 tahun dan didenda RM210 juta sehingga digelarkan pengerusi panel tiga hakim Mahkamah Rayuan sebagai “memalukan negara” kerana menyonglap duit rakyat, diberi sambutan sebagai wira.Begitu juga yang sudah diperintahkan Mahkamah Tinggi supaya membela diri terhadap 47 pertuduhan pecah amanah, rasuah dan pengubahan wang haram melibatkan dana sebuah yayasan yang ditubuh untuk membantu orang miskin.Kedua-duanya ligat menjelajah Johor, berkempen supaya parti mereka diberi kepercayaan oleh rakyat walaupun sudah terbukti miskin integriti.Nampaknya, Malaysia telah menghantar isyarat yang salah kepada komuniti antarabangsa.Seolah-olah seluruh rakyat merestui perbuatan rasuah berskala mega.Walhal perbuatan meraikan orang yang miskin integriti itu hanya dilakukan segelintir pihak yang masih tertutup mata hatinya sehingga yang “hina menjadi mulia” dan yang “hitam menjadi putih”.Trend memalukan itu tidak memberi gambaran tepat mengenai rakyat Malaysia dan PRN Johor adalah pentas terbaik untuk menghentikan sikap “luar tabii” itu sekaligus membuktikan kita semua ada maruah serta harga diri dan tidak akan sesekali berkompromi dengan rasuah dan salah guna kuasa.Mengangkat parti yang dikuasai golongan rasuah pastinya memberikan persepsi negatif dalam kalangan pelabur asing kerana ia menunjukkan Malaysia tidak menitikberatkan integriti.Dari kaca mata pelabur asing, selain ketidakstabilan politik, kemiskinan integriti juga boleh mencetuskan masalah kronik yang meletakkan pelaburan mereka dalam situasi berisiko.Tidak perlu melihat jauh, tolehlah ke arah negara jiran di seberang Tambak Johor.Kemajuan mereka tidak hanya disumbangkan oleh kestabilan semata-mata, malah turut ditunjangi nilai integriti.Kerana itu, kerajannya tidak teragak-agak menutup operasi cawangan dua bank Switzerland, BSI dan Falcon pada 2016 kerana terlibat dalam pengubahan wang haram dan penipuan dana 1Malaysia Development Berhad (1MDB) di samping menjatuhkan hukuman penjara kepada pegawai yang terlibat.Selain itu, Pusat Kewangan Singapura (MAS) turut melarang seorang bekas perancang kewangan bank BSI, Yeo Jia Wei yang dijatuhi hukuman penjara 54 bulan daripada mengambil bahagian dalam semua hal pengurusan atau nasihat kewangan di negara itu selama-lamanya.Malangnya di Malaysia, individu yang menyebabkan 1MDB menanggung hutang sehingga RM39 bilion bukan sahaja diraikan umpama hero sepanjang kempen PRN Johor, malah dengan selamba cuba mengajar kerajaan bagaimana untuk melunaskan hutang yang ditinggalkannya.Malulah sikit Bossku!Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Dari tukang bawa air, gadis Orang Asli jadi atlet sukan basikal lasak negara

Seorang gadis Orang Asli dari Pahang membuktikan tiada yang mustahil dalam sukan selagi kesungguhan dan bekerja keras dalam mengejar impian.Menurut Nia Vanessa Suhana, 23, kariernya sebagai atlet sukan berbasikal lasak bermula apabila dia kerap kali menemani rakan baiknya, Siti Natasha ke sesi latihan berbasikal pada hujung minggu.Nia tidak pernah meramal dia akan menjadi atlet sukan basikal lasak kerana kariernya bermula sebagai atlet sukan berkanu atau berdayung.Ketika menemani Siti Natasha berlatih, biasanya Nia akan berada di tepi trek bertugas sebagai tukang bawa air.“Saya bawa air sahaja, water girl,” kata Nia dalam satu wawancara bersama MalaysiaNow baru-baru ini.Nia Vanessa Suhana bersama Siti Natasha melakukan latihan bagi mengekalkan stamina kesukanan di Taman Metropolitan Kepong.Akhirnya, jurulatih Siti Natasha mengajak Nia untuk menyertai rakannya itu berlatih.Begitulah kisah bagaimana gadis ini memulakan karier dalam sukan berbasikal lasak – di mana kelajuan dan ketahanan tubuh adalah kriteria utama yang diperlukan.Ketika itu, kata Nia, dia masih berusia 15 tahun dan bersekolah asrama di Kuantan.Dia menyifatkan kesungguhan jurulatihnya menjadi pendorong utama dalam menceburi sukan tersebut.Tanpa sedar, jiwanya mulai dekat dengan sukan basikal enduro dan ketika usia menjangkau ke 17 tahun, dia sudah mulai aktif menyertai pertandingan di dalam dan luar negara.Sehingga kini, Nia merupakan pelapis utama atlet kebangsaan yang akan mewakili negara dalam sukan tersebut.Terbaru, Nia mendapat tempat pertama dalam pertandingan Enduro Bukit 300 Challenge 2022 di Perak bagi kategori terbuka wanita.Di peringkat antarabangsa, Nia pernah menyertai pertandingan di Manila, Filipina, Thailand dan Indonesia dengan kedudukan tiga teratas dalam setiap pertandingan yang disertai.“Tak ramai yang sangka Nia akan sampai ke tahap ini. Sebab dulu, Nia lah paling lemah sekali dalam pasukan.“Kiranya kalau ikut kedudukan, Nia paling bawah sekali. Tapi atas bantuan jurulatih dan kawan-kawan juga Nia boleh sampai tahap ini.”Nia ialah anak sulung daripada empat beradik, ibunya dari Orang Asli suku Temuan dan ayahnya pula dari suku Semelai.Menurut Nia, hanya dia seorang sahaja yang memeluk Islam di dalam keluarganya.Kini, Nia berada di semester akhir dalam kursus pendidikan Sains Sukan di Universiti Kebangsaan Malaysia (UKM), Bangi.Sara diri sendiriSelama hampir tiga jam temu bual bersama gadis berusia 23 tahun ini, Nia berkata banyak cabaran yang dihadapinya untuk mencapai cita-cita sebagai seorang atlet yang mampu bertahan dalam sukan yang tidak begitu dikenali masyarakat.Antaranya, yang paling sukar dia terpaksa menanggung belanja sendiri untuk membeli kelengkapan dan alatan berbasikal.Tidak termasuk kos yuran penyertaan, penginapan dan pengangkutan ke lokasi-lokasi pertandingan.Jelas Nia, sejak awal lagi dia mendapat bantuan dan tajaan daripada majlis sukan negeri (MSN) Pahang.Bagaimanapun, ia masih tidak mencukupi kerana basikal yang ditaja tidak memiliki ciri-ciri yang baik untuk sukan basikal enduro.Nia Vanessa Suhana dinobatkan sebagai juara bagi acara enduro kategori wanita terbuka manakala Siti Natasha menduduki tempat kedua di Bukit 300, Lumut.Bagaimanapun, selepas beberapa siri pencapaiannya di peringkat kebangsaan dan luar negara, masa depannya mula berubah.Kata Nia, dia berjaya mendapat tajaan basikal yang lebih berkualiti dan meraih biasiswa pengajian di universiti.“Dengan sukan ni, saya boleh bayar pengajian. Saya boleh sara diri sendiri tanpa mengharapkan duit ibu ayah lagi. Saya mampu sara diri sendiri.”Ketika ditanya, bagaimana menguruskan masa untuk menghadiri kuliah dan meneruskan latihan, Nia berkata dia tidak pernah mengabaikan pelajar meskipun akur dengan jadual latihan yang padat.Katanya, dia banyak menghabiskan masa di malam hari untuk membaca, menyiapkan tugasan dan mengulangkaji pelajaran.Manakala, di waktu siang, beliau memberikan fokus sepenuhnya kepada latihan bersama jurulatih dan rakan-rakan.“Pernah juga kena tinggal kelas selama sebulan sebab ada latihan dan pertandingan. Tapi, rakan-rakan kelas banyak membantu supaya saya tidak ketinggalan.”Impian NiaMengulas lanjut, Nia berkata, dia pernah terfikir untuk buka satu pusat sukan berbasikal di kampungnya bagi memberi laluan kepada anak-anak Orang Asli bermain basikal dan menyertai aktiviti sukan.Bagaimanapun, katanya, impian itu sukar dilaksanakan memandangkan faktor kewangan yang menghalang.“Bukan sahaja untuk anak Orang Asli, mana-mana anak muda pun boleh sertai sama. Tapi kos amat tinggi. Anak-anak Orang Asli susah, tak ada wang nak beli basikal.“Kalau ada kos dan tajaan, mungkin lebih ramai boleh sertai dan lebih ramai atlet boleh dicungkil bakatnya.”Tambah Nia, ramai saudara mara dan orang kampungnya yang turut menyuarakan hasrat mereka untuk menjadi “seperti Kak Nia” merujuk kepada atlet dan penuntut universiti.Perkara itu membuatkan Nia berasa terharu dan berasa bersemangat untuk terus kerja keras.“Walaupun tak ramai yang kenal saya, tapi bila ada yang cakap macam tu, saya tahu saya kena kerja lebih keras.“Ada orang kampung yang tak ada telefon bimbit dan media sosial, jadi mereka tidak tahu apa yang saya buat.”Selain itu, Nia turut berkongsi hasratnya untuk menjadi “duta” kepada anak muda yang ingin menceburi arena sukan.Nia Vanessa Suhana bersama basikalnya yang ditaja jenama luar negara.Berkongsi pengalamannya yang pernah dipandang rendah oleh segelintir pihak kerana bermain sukan basikal yang lasak dan tidak dikenali.Malah, dia pernah diherdik guru-guru di zaman persekolahan kerana mementingkan sukan daripada pelajaran membuatkan Nia mahu membuktikan kepada anak muda, sukan juga adalah jalan yang cemerlang buat individu.“Sekarang saya dah buktikan bahawa dengan bermain sukan pun saya boleh berjaya dan berdiri dengan kaki sendiri.“Saya dimarahi dan dipandang rendah tapi kesungguhan saya, saya boleh senyapkan mereka dan tunjukkan sukan juga boleh mengangkat seseorang.“Dengan sukan, saya boleh sara diri sendiri dan saya juga boleh buktikan saya boleh maju dalam pendidikan. Saya main sukan tak bermakna saya tinggalkan pelajaran.”


Selepas tunjuk perasaan, tukang cuci Sabak Bernam hanya terima gaji dipotong

Seminggu lalu, 53 tukang cuci kontrak dari Sabak Bernam mengadakan tunjuk perasaan secara aman di hadapan Pejabat Perdana Menteri di Putrajaya, menuntut tunggakan gaji yang sudah mencecah empat bulan.Mereka kemudiannya menerima kenyataan bertulis daripada kementerian pendidikan yang berjanji tunggakan gaji mereka akan dibayar pada 1 April.Hari ini, NGO Jaringan Pekerja Kontrak Kerajaan (JPKK) yang memperjuangkan hak pekerja berkata kesemua 53 tukang cuci tersebut sudah menerima tunggakan gaji mereka.Namun bagi sebahagian mereka, isu itu masih belum berakhir.Salah seorang tukang cuci tersebut adalah Kak Zahirah.Dia mengesahkan tunggakan gajinya dibayar, namun syarikat kontraktornya turut mengambil bahagian wang tersebut dengan membuat potongan besar terhadap gajinya.“Mereka potong 11% daripada gaji saya – RM166 – dan tolak jumlah gaji selama tujuh hari yang saya gunakan untuk cuti,” katanya kepada MalaysiaNow.“Untuk itu, jumlah potongan lagi RM259.”Akibat pemotongan itu, Zahirah hanya menerima RM548 daripada keseluruhan gajinya.Berhubung perkara itu, JPKK berkata ia menerima aduan yang sama daripada pekerja pembersihan lain.Potongan gaji kerana mengambil cuti adalah satu perkara yang mengecewakan bagi pekerja namun ia adalah perkara biasa bagi tukang cuci kontrak, di mana mereka dianggap tidak layak mendapat cuti tahunan atau cuti perubatan.Potongan gaji turut dibuat jika tidak datang bekerja, walaupun ketika mereka perlu menjalani kuarantin kendiri Covid-19.Namun, persoalan yang lebih besar bagi pekerja pembersihan Sabak Bernam ini adalah berhubung pemotongan penalti sebanyak 11% terhadap gaji mereka.Seorang lagi pekerja, Kak Yati berkata baki gajinya hanya tinggal sebanyak RM466 selepas potongan dan penalti – di mana jumlah itu tidak mencukupi untuk dia menyara keluarga.Percubaan MalaysiaNow untuk menghubungi kontraktor bagi mendapatkan maklum balas masih tidak berjaya walaupun jurucakap bagi semua syarikat kontraktor berkata semua tunggakan gaji pekerja sudah dibayar.“Gaji mereka semua sudah diberikan,” katanya dalam jawapan ringkas kepada MalaysiaNow.Walaupun gaji sudah telah dibayar, pekerja kontrak pembersihan di Sabak Bernam masih belum menerima bahagian caruman Kumpulan Wang Simpanan Pekerja (KWSP) dan Sosco.JPKK berkata pihaknya akan memfailkan aduan di jabatan buruh dan matlamat utamanya ketika ini masih kekal untuk memastikan perkhidmatan kontraktor ditamatkan dan disenarai hitam daripada mengambil mana-mana pekerja baru.Usaha MalaysiaNow untuk menghubungi jabatan buruh dan kementerian sumber manusia mengenai bantahan pekerja juga tidak berjaya.Bagaimanapun, kementerian pendidikan berkata pihaknya akan menyiasat syarikat-syarikat tersebut dan menamatkan kontrak mereka jika aduan pekerja didapati benar.Tanpa tindakan kerajaan, pekerja kontrak pembersihan seperti Yati dan Zahirah berkemungkinan akan terus bekerja dengan gaji tidak tetap.Ketika ini, mereka berharap kerajaan dapat membantu selain turut berdoa supaya dibayar setiap bulan dan diberi jumlah gaji penuh.


Hampir 1,000 kawasan Lembah Klang bakal alami gangguan air selama 4 hari

Hampir 1,000 kawasan di Lembah Klang akan mengalami gangguan bekalan air selam empat hari bermula 13 Oktober kesan daripada kerja-kerja pemulihan dan penyenggaraan di loji rawatan air Sungai Selangor Fasa Satu.Air Selangor berkata kerja-kerja penambahbaikan dan penyenggaraan tersebut telah tertangguh daripada jadual asal yang sepatutnya dijalankan pada 2019 dan 2020 berikutan insiden pencemaran air yang sebelum ini menyebabkan gangguan bekalan air tidak berjadual berskala besar.Sebanyak 998 kawasan di Petaling, Klang/Shah Alam, Gombak, Kuala Lumpur, Hulu Selangor, Kuala Selangor dijangka mengalami gangguan air tersebut bermula 9 pagi 13 Oktober dan dijangka akan pulih sepenuhnya pada pukul 9 malam 16 Oktober.“Pelaksanaan kerja-kerja ini telah mendapat kelulusan Suruhanjaya Perkhidmatan Air negara (Span) bagi menaik taraf sistem bekalan air demi keselesaan para pengguna ada masa hadapan,” kata Air Selangor dalam notis awal yang dikeluarkan hari ini.Menurutnya, bekalan air akan mula disalurkan kepada pengguna bermula 5 petang 14 Oktober secara berperingkat setelah kerja menaik taraf dan penyenggaraan siap dan sistem agihan telah distabilkan.Bagaimanapun tempoh masa gangguan dan pemulihan bekalan air di kawasan yang terjejas adalah berbeza bergantung kepada jarak lokasi premis pengguna dan tekanan sistem agihan bekalan air.Justeru, katanya, Air Selangor akan menggerakkan sebanyak 105 lori tangki ke kawasan-kawasan yang terjejas dengan memberikan keutamaan kepada premis-premis kritikal seperti hospital, pusat dialisis dan upacara pengebumian.Dalam pada itu, Air Selangor juga akan menyediakan 18 pili air awam mulai 14 hingga 16 oktober bagi kemudahan pelanggan yang memerlukan bekalan air sementara bagi pelanggan komersial, pembelian air menggunakan lori tangki akan dibuka di empat stesen pengisian air setempat.“Air Selangor ingin menasihatkan pelanggan yang terjejas untuk menyimpan bekalan air secukupnya dan menggunakan air secara berhemah sepanjang tempoh gangguan bekalan air berjadual ini.”Baca: Notis Awal – Gangguan Bekalan Air Berjadual LRA SSP1


15 Jun dengar permohonan pasukan petugas khas, kerajaan batal saman Tommy Thomas

Mahkamah Tinggi hari ini menetapkan 15 Jun ini untuk mendengar permohonan pasukan petugas khas dan kerajaan bagi membatalkan saman pemula oleh bekas Peguam Negara Tommy Thomas, berhubung laporan siasatan mengenai kandungan memoirnya bertajuk “My Story: Justice In the Wilderness”.
Thomas selaku plaintif, memfailkan saman itu dengan menamakan Pengerusi Pasukan Petugas Khas Datuk Seri Fong Joo Chung, tujuh ahli pasukan itu dan kerajaan sebagai defendan.
Selain Fong, ahli pasukan petugas itu terdiri daripada Hashim Paijan, Junaidah Kamaruddin, Jagjit Singh Bant Singh, Shaharudin Ali, K Balaguru, Farah Adura Hamidi dan Mohd Najib Surip.
Peguam Kanan Persekutuan Nur Irmawatie Daud mewakili kesemua defendan ketika dihubungi berkata, mahkamah turut mengarahkan pihaknya memfailkan hujahan bertulis pada 27 Mac ini.
"Plaintif juga diarah memfailkan hujahan bertulis pada 10 April dan kesemua defendan memfailkan hujahan balas pada 2 Mei, sekiranya ada," katanya selepas pengurusan kes secara dalam talian di hadapan Hakim Datuk Wan Ahmad Farid Wan Salleh hari ini yang turut disertai peguam Haikaldin Mahyidin, mewakili Thomas.
Thomas, yang merupakan Peguam Negara antara Jun 2018 hingga Februari 2020, memohon perisytiharan bahawa, laporan bertajuk “Laporan Pasukan Petugas Khas – Siasatan Ke Atas Dakwaan-Dakwaan Dalam Buku Bertajuk My Story: Justice In The Wilderness”, merupakan dokumen tidak sah dan bertentangan dengan undang-undang.
Dalam saman pemula itu, beliau berkata penerbitan laporan itu melanggar Seksyen 499 dan 500 Kanun Keseksaan dan/atau Seksyen 233 Akta Komunikasi dan Multimedia 1998.
Beliau juga memohon deklarasi bahawa penerbitan laporan itu oleh kerajaan, melanggar haknya terhadap reputasinya seperti yang dilindungi oleh Perkara 5(1) dan 13(1) Perlembagaan Persekutuan.
Buku tulisan bekas peguam negara itu diterbitkan pada Januari 2021 didakwa menimbulkan pelbagai kontroversi, menyebabkan Kabinet pada 8 Oktober 2021 menubuhkan pasukan petugas khas untuk menjalankan kajian awal ke atas pendedahan terkandung dalam buku tersebut.
Pada 13 Okt 2022, kerajaan menyahklasifikasi laporan pasukan petugas khas itu, antara lain mengesyorkan supaya Thomas disiasat atas kemungkinan pelbagai kesalahan.


Macron gesa Eropah tidak terlibat konfrontasi AS, China berhubung isu Taiwan

Eropah sewajarnya tidak mengikut "rentak Amerika" dan tidak terlibat dalam konfrontasi antara Amerika Syarikat (AS) dan China berhubung isu Taiwan, kata Presiden Perancis Emmanuel Macron pada Ahad.
Beliau berkata Eropah tidak sepatutnya mengikut rentak Amerika dan China yang keterlaluan memaksa orang lain membuat keputusan mengikut kehendak mereka, lapor Sputnik memetik kenyataan Macron.
Sebaliknya, Eropah perlu "bangun" dan memikirkan kepentingan mereka sendiri.
"Keutamaan kami adalah untuk tidak menyesuaikan diri dengan agenda negara lain di semua wilayah di dunia," kata pemimpin Perancis itu.
Kenyataan Macron dibuat selepas lawatannya ke China minggu lepas yang menyaksikan beliau memuji peranan Beijing dalam arena antarabangsa dan menggariskan kepentingan hubungan dua hala Perancis-China dalam pelbagai bidang.
Beberapa siri kontrak komersial turut ditandatangani antara syarikat kedua-dua negara semasa lawatan itu.
Isu Taiwan kembali hangat pada Ogos lalu selepas Speaker Dewan AS ketika itu Nancy Pelosi berkunjung ke pulau itu.
Beijing yang menganggap lawatan itu sebagai tanda sokongan terhadap pemisahan Taiwan, melancarkan latihan ketenteraan berskala besar di sekitar pulau itu.
Walaupun dibantah China, lawatan Pelosi mencetuskan lebih ramai ahli politik Barat melawat Taiwan.


Najib di belakang sokongan ‘kukuh dan meyakinkan’ Anwar?

Bekas perdana menteri, Najib Razak adalah orang yang bertanggungjawab memberikan sokongan “kukuh dan meyakinkan” kepada Anwar Ibrahim untuk menggulingkan kerajaan, kata sumber kepada MalaysiaNow, satu perkembangan bakal menyaksikan kedua-dua bekas pemimpin Umno itu berganding mahu demi masa depan politik masing-masing.Sumber PKR yang mengetahui mengenai perkara ini berkata Najib yang keluarganya berpengaruh di Pahang, menyokong penuh Anwar untuk mengadap Sultan Abdullah Sultan Ahmad Shah.Difahamkan, kedua-dua pemimpin itu sudah lama sering berhubung.“Tetapi perbincangan itu semakin rancak pada akhir Julai,” katanya kepada MalaysiaNow.Akhir Julai lalu adalah ketika mahkamah mendapati Najib bersalah atas semua pertuduhan terhadapnya melibatkan RM42 juta dari syarikat berkait 1MDB yang masuk dalam akaun peribadinya.Anwar pada ketika ini sedang menunggu untuk mengadap Yang di Pertuan Agong pada Selasa, yang beliau dakwa untuk mempersembahkan “sokongan kukuh dan meyakinkannya” untuk menumbangkan kerajaan Perdana Menteri Muhyiddin Yassin.Muhyiddin mengangkat sumpah sebagai perdana menteri selepas Yang di Pertuan Agong menemui kesemua 222 ahli Parlimen dan pemimpin parti politik, berikutan tumbangnya kerajaan Pakatan Harapan (PH).Agong mengisytiharkan Muhyiddin sebagai perdana menteri selepas berpuas hati presiden Bersatu itu mempunyai sokongan majoriti daripada Umno, GPS dan PAS untuk membentuk kerajaan.Sejak itu Muhyiddin diserang pemimpin PH yang mengatakan beliau sebagai pengkhianat yang mahu menggembalikan kleptokrasi, merujuk kepada Najib dan beberapa pemimpin Umno yang berdepan tuduhan rasuah.Sabitan bersalah pada 28 Julai memberikan gambaran jelas kepada Najib,  sokongannya kepada Muhyiddin yang pernah menjadi timbalannya untuk menjadi perdana menteri adalah sia-sia.“Selepas melihat Muhyiddin tidak mahu mencampuri urusan mahkamah bagi membebaskannya, Najib sudah tiada pilihan lagi selain mencari seseorang yang beliau pernah bekerjasama,” kata sumber itu.Agong mengisytiharkan Muhyiddin sebagai perdana menteri selepas berpuas hati presiden Bersatu itu mempunyai sokongan majoriti daripada Umno, GPS dan PAS untuk membentuk kerajaan.Seseorang itu adalah Anwar, yang pernah menolak bekerjasama dengan Najib untuk membentuk kerajaan selepas Barisan Nasional (BN) kalah pada Mei 2018.“Najib tak nak masuk penjara, Anwar terlalu inginkan untuk jadi perdana menteri, jadi kedua-duanya saling memerlukan. Sebab itu Anwar terlalu yakin akan berjaya kali ini.”“Dan harus diingat, ahli politik lebih mudah bekerjsama disebabkan kebencian berbanding visi yang sama. Dalam kes ini, kedua-dua Anwar dan Najib membenci Mahathir, individu yang bertanggungjawab melumpuhkan kerjaya politik mereka,” tambah sumber itu.Najib, yang dijatuhi hukuman penjara 12 tahun dan denda RM210 juta di atas tujuh tuduhan penyalahgunaan kuasa, pecah amanah dan pengubahan wang haram, mengemukakan rayuan terhadap sabitannya.Najib mengesahkan menghubungi Anwar beberapa kali pada malam pilihan raya 2018, apabila kerajaan BN tidak memperoleh majoriti untuk membentuk kerajaan.“Selama ini, saya berkomunikasi dengannya. Kebanyakan bertanyakan keadaan dirinya, dan lain-lain,” katanya pada November 2018.Anwar berkata menolak pelawaan Najib pada 9 Mei untuk bergabung menentang Mahathir.Beberapa hari kemudian, Anwar yang menjalani hukuman penjara lima tahun kerana meliwat, dibebaskan dari penjara selepas mendapat pengampunan diraja yang disokong Mahathir.‘Kerja-kerja perhubungan awam sebelum perkenan Agong’Sementara itu, satu sumber dalam Umno berkata Najib akan memastikan Anwar mempunyai jumlah yang mencukupi sebelum mengadap Yang di Pertuan Agong pada 13 Oktober nanti.“Dan tidak semestinya Najib perlu ada dalam senarai Anwar,” tambahnya.Sumber berkata Anwar diberitahu “untuk bertindak dengan berhati-hati menjelang temu janjinya dengan istana”, dengan penasihat rapat menasihatinya mengenai “kenyataan yang betul”.“Oleh itu, apabila Anwar mengeluarkan mesej untuk memperingati Hari Kesihatan Mental Sedunia semalam, ia di atas nasihat pegawai perhubungan awamnya untuk mendapat perhatian dalam isu yang rapat dengan keluarga diraja,” kata sumber itu.Kesihatan mental merupakan isu yang diperjuangkan oleh Tengku Puteri Iman, puteri kepada Sultan Abdullah, yang merupakan penaung Hari Kesihatan Mental Sedunia oleh Persekutuan Kesihatan Mental Sedunia.Tetapi tindakan Sultan Abdullah menemuduga ahli Parlimen semasa krisis Februari lalu menunjukkan Agong tidak mudah terpengaruh dengan gerak kerja politikus itu.“Ia mungkin kali pertama satu temuduga panjang dilaksanakan oleh seorang raja, di sebalik keperluan mendesak untuk membentuk kerajaan,” kata seorang pemerhati.Penyatuan semula ‘Team Wawasan’Sementara itu, Presiden Umno Ahmad Zahid Hamidi, yang menghadapi 47 tuduhan rasuah, dilihat menyokong kerjasama antara kedua-dua ahli politik itu.“Zahid hanyalah orang suruhan, mula-mula kepada Anwar dan kemudian kepada Najib. Dan kedua-dua pemimpin itu masih bosnya,” kata sumber Umno sama kepada MalaysiaNow.Najib dan Zahid sebahagian daripada apa yang disebut sebagai “Team Wawasan”, yang menyokong Anwar untuk berkuasa ketika mereka bertiga bersama-sama dalam Umno pada pertengahan tahun 1990an.Dikatakan Najid dan Zahid akan mengatur sokongan daripada “satu kumpulan Ahli Parlimen Umno” yang menghadapi nasib serupa di Mahkamah seperti mereka.“Muhyiddin sama ada menolak, atau tidak dapat membantu menjamin kebebasan mereka. Oleh itu mereka tidak mempunyai pilihan.”Ahli Parlimen Umno seperti Tengku Adnan Tengku Mansor, Abdul Azeez Abdul Rahim, Ahmad Maslan dan Bung Moktar Radin semuanya menghadapi tuduhan rasuah.Pada Jumaat lalu, MalaysiaNow melaporkan pemimpin DAP menyatakan dengan jelas mereka tidak akan bekerjasama dalam sebarang pakatan bersama ahli Umno yang terlibat dalam kes rasuah.Penganalisis juga berkata, dengan berbuat demikian, DAP akan terus berperanan menjadi pembangkang yang kuat, dan pada masa sama tidak mahu mengambil risiko kehilangan sokongan pengundi Cina, yang tidak mengundi BN pada tahun 2018 sehingga menyebabkan Najib hilang kuasa.


Empat Adun Bersatu boikot sesi libat urus Pulau Pinang

Semua empat ahli Dewan Undangan Negeri (Adun) Bersatu di Pulau Pinang bertindak memboikot sesi libat urus melibatkan Ahli Majlis Mesyuarat Kerajaan Negeri (Exco) dan semua barisan Adun yang bermula hari ini.Empat Adun berkenaan ialah Dr Afif Bahardin (Seberang Jaya), Zulkifli Ibrahim (Sungai Acheh), Khaliq Mehtab Mohd Ishaq (Bertam) dan Zolkifly Md Lazim (Teluk Bahang).Dalam kenyataan bersama, mereka memaklumkan bahawa tindakan memboikot itu dilakukan berikutan dakwaan pimpinan kerajaan Pulau Pinang bertindak berat sebelah kerana telah menarik balik peruntukan yang diluluskan pada 20 Januari lepas kepada Adun pembangkang berjumlah RM60,000, menerusi surat yang dikeluarkan pada 19 Feb lepas.“Peruntukan tersebut amat penting untuk setiap Adun bagi melaksanakan projek infrastruktur kemudahan rakyat dan awam, namun kerajaan negeri mengambil pendekatan untuk bermain politik dan tidak profesional terhadap Adun pembangkang tanpa menghiraukan cabaran yang terpaksa dihadapi oleh rakyat pada hari ini,”Dalam pada itu, keempat-empat Adun itu turut mendesak kerajaan Pulau Pinang untuk berhenti menghukum rakyat dan tidak bermain politik ketika majoriti rakyat masih berdepan dengan krisis kesihatan dan ekonomi.Sesi libat urus yang berlangsung dua hari bermula hari ini dijalankan bagi membolehkan setiap Exco mengemas kini perkembangan dan pelaksanaan dasar dan projek di bawah portfolio masing-masing berikutan penggantungan Dewan Undangan Negeri (DUN) yang sepatutnya berlangsung pada April ini susulan Pengisytiharan Proklamasi Darurat yang diumumkan Kerajaan Persekutuan.Pulau Pinang mempunyai 40 kerusi DUN dan ketika ini komposisi kerusi DUN dipimpin Pakatan Harapan (PH) dengan DAP memegang 19 kerusi, PKR (12 ), Amanah (dua), manakala Perikatan Nasional menerusi Bersatu mempunyai empat kerusi, PAS (satu) dan Umno (dua) kerusi.


Kenyataan MB Kedah terhadap Pulau Pinang satu hasutan, kata Zahid

Kenyataan Pulau Pinang milik Kedah yang dibuat Menteri Besar Kedah Muhammad Sanusi Md Noor, adalah satu tindakan menghasut, kata Ahmad Zahid Hamidi.
Timbalan perdana menteri berkata kenyataan itu juga menunjukkan, menteri besar Kedah itu daif dari segi ilmu sejarah, malah tidak memahami Perlembagaan.
“Hanya orang yang tidak buta sejarah sahaja tidak membangkitkan perkara ini.
“Saya fikir ini bukan sekadar menghasut, tetapi juga daif dari segi ilmu sejarah,” katanya kepada pemberita selepas menutup Seminar Fikrah Siddiq Fadzil – Citra Budaya dan Peradaban Bangsa Malaysia, di Dewan Bahasa dan Pustaka (DBP) di Kuala Lumpur hari ini.
Beliau mengulas kenyataan Sanusi kelmarin (Isnin), yang menegaskan Pulau Pinang adalah milik Kedah kerana kedua-dua negeri itu tidak mempunyai sempadan.
Mengulas lanjut Zahid berkata sebagai seorang pemimpin negeri, Muhammad Sanusi seharusnya faham soal Perlembagaan dan perundangan di sebalik perjanjian antara kedua-dua negeri itu.
Beliau berkata terdapat perkara yang sudah ditandatangani dan ia termaktub dalam perjanjian pemerintahan kedua-dua negeri ketika berada di era kolonialisme.
“Biarpun kita menolak (perjanjian) kolonialisme itu, namun perjanjian itu diterjemahkan dalam Suruhanjaya Cobbold bagi pembentukan sebuah (Persekutuan) Tanah Melayu,” katanya.
Zahid berharap, Sanusi turut memahami serta mengetahui mengenai Negeri Melayu Bersekutu, Negeri-Negeri Selat dan Negeri Melayu Tidak Bersekutu, dalam membuat kenyataan tersebut.
Dalam pada itu, timbalan perdana menteri berkata Kerajaan Perpaduan wajar diberi masa untuk membuktikan prestasinya mengurus tadbir negara, dan adalah tidak adil untuk menilai prestasi sebenar kerajaan pimpinan Perdana Menteri Anwar Ibrahim, dalam tempoh tujuh bulan sahaja.
“Adalah tidak adil kerajaan yang baharu berusia tujuh bulan ini, dilemparkan dengan soal prestasi.
“Semua harus tahu bahawa kesan dari limpahan pengumuman dan dana yang disediakan melalui pembentangan Belanjawan 2023 umpamanya, hanya akan terlihat apabila pelaksanaannya dilakukan sepenuhnya,” katanya.
Berhubung Seminar Fikrah Siddiq Fadzil, Ahmad Zahid berharap sesi perkongsian ilmu itu diteruskan dan dikembangkan lagi, mengambil kira pemikiran tokoh itu yang disifatkannya cukup terkedepan, bersifat sejagat, inklusif dan meraikan realiti dalam konteks masyarakat berbilang budaya dan agama di negara ini.
Sehubungan itu, beliau mengumumkan peruntukan RM500,000 untuk penganjuran seminar, forum atau wacana pemikiran tokoh bahasa dan budaya itu, pada masa akan datang.


Pengerusi PH Johor, Aminolhuda positif Covid-19

Ahli Dewan Undangan Negeri (Adun) Parit Yaani yang juga Pengerusi Pakatan Harapan (PH) Johor Aminolhuda Hassan, hari ini disahkan positif Covid-19 hari ini.Mengesahkan perkara itu, beliau berkata telah mengalami gejala demam sejak empat hari lepas, lalu mengambil keputusan untuk membuat ujian calitan hari ini.Katanya, ujian calitan dibuat di sebuah klinik swasta di bandar raya ini dan hasil keputusan didapati positif.“Doktor telah berhubung dengan hospital dan buat masa ini dimaklumkan tidak ada kekosongan katil di hospital untuk menerima pesakit. Jadi buat masa ini saya terpaksa kuarantin di rumah,” katanya ketika dihubungi Bernama, di sini, hari ini.Aminolhuda yang juga pengerusi Parti Amanah Negara (Amanah) Johor, dalam masa sama menjelaskan beliau tidak dapat memastikan, bagaimana boleh dijangkiti virus tersebut.Terdahulu, wakil rakyat itu juga turut berkongsi mengenai perkara itu di Facebook rasminya dan memohon sesiapa yang ada bertemu dengannya beberapa hari lepas, untuk membuat pemeriksaan Covid-19.“Mohon maaf kepada semua. Mohon juga doa agar Allah permudahkan dan segerakan kesembuhan saya,” katanya.


Aplikasi Covid-19 Jerman kini dalam ‘mod tidur’

Aplikasi jejak dan kesan Covid-19 Jerman yang digunakan oleh berjuta-juta orang untuk memberi amaran tentang potensi pendedahan kepada virus itu, kini memasuki "mod tidur" pada Khamis, lapor Agensi Berita Jerman (dpa).
Menurut Kementerian Kesihatan Jerman, Aplikasi Corona Warn tidak lagi dikemas kini atau dibangunkan sehingga notis selanjutnya selepas kontrak dengan pembekal perkhidmatan SAP dan T-Systems tamat pada 31 Mei.
Memandangkan situasi wabak yang sudah reda, fungsi amaran telah dimatikan pada 1 Mei.
Pengguna boleh menyimpan dan menggunakan aplikasi itu pada telefon mereka seperti sijil vaksinasi elektronik mereka.
Aplikasi itu membolehkan kira-kira sembilan juta orang mengeluarkan lebih 270 juta amaran berikutan ujian positif, menurut pembangunnya.
Selepas pertemuan dengan seseorang yang telah diuji positif, pengguna akan menerima paparan amaran merah.
Sejak dilancarkan pada 16 Jun 2020, aplikasi itu telah dimuat turun lebih daripada 48 juta kali.
Sehingga 35 juta pengguna telah menggunakan aplikasi itu secara aktif.
Menurut kementerian, aplikasi itu boleh "dibangunkan" sekiranya keadaan kembali kritikal.
Menteri Kesihatan Jerman Karl Lauterbach merayu pengguna supaya tidak memadamkan aplikasi itu daripada telefon mereka.
"Mungkin kita perlu gunakan semula untuk Covid-19.
Mungkin juga kita mengembangkannya untuk penyakit berjangkit lain," kata Lauterbach.


Polis beri jaminan selesai isu keluarga Indira Gandhi

Polis Diraja Malaysia (PDRM) memberi jaminan akan menyelesaikan kemelut antara M.Indira Gandhi dengan bekas suaminya, Muhammad Riduan Abdullah yang kini berada di luar negara.Ketua Polis Negara Abdul Hamid Bador berkata pihaknya mahu menyelesaikan isu itu dengan cara tersendiri tanpa campur tangan daripada mana-mana pihak supaya Indira Gandhi dapat disatukan semula dengan anaknya, Prasana Diksa, 11.“Biar polis buat kerja dan kita tak mahu bising-bising. Saya tak mahu ada unsur politik atau mana-mana pihak berkepentingan untuk masuk campur sebab isu ini begitu sensitif,” katanya.Beliau berkata demikian kepada pemberita selepas majlis penyampaian sijil pengiktirafan Pangkalan Latihan Pasukan Gerakan Udara (PLPGU) PDRM sebagai ‘Approved Training Organisation-Flight Training Organisation’ (ATO-FTO) dan ‘Approved Training Organisation-Type Rating Training Organisation’ (ATO-TRTO) oleh Pihak Berkuasa Penerbangan Awam Malaysia (CAAM) di PLPGU Ipoh di Ipoh hari ini.Menurutnya polis tidak pernah berdiam diri dalam menyelesaikan kes itu, malah melantik seorang pegawai kanan tinggi untuk menghubungi dan berunding dengan Riduan, agar dia dapat mengikut perintah yang dikeluarkan oleh mahkamah sebelum ini.“Kita mempunyai masalah kekangan untuk membawa beliau (Riduan) balik ke sini (Malaysia). Bagaimanapun, kita sentiasa berunding sejak tahun lepas untuk memujuk beliau walaupun tidak dapat bersemuka antara kedua-dua pihak.“Komunikasi dengan Riduan pada ketika rundingan itu amat positif, tetapi apabila ada berita yang tidak berapa baik disiarkan dalam akhbar serta komen negatif daripada pelbagai pihak, beliau bertindak berundur diri (untuk menyelesaikan masalah),” katanya.Ketika ini belum ada sebarang petunjuk mengenai lokasi Riduan yang hilang bersama Prasana Diksa pada 2011.Pada Januari 2018, Mahkamah Persekutuan memutuskan penukaran agama tiga anak guru tadika, Indira Gandhi hampir 10 tahun lepas kepada Islam adalah terbatal serta tidak sah di sisi undang-undang.


300 guru di Perak belum terima vaksinasi Covid-19

Kira-kira 300 guru sekolah di Perak masih belum menerima suntikan vaksin Covid-19 sehingga kini, kata Pengerusi Jawatankuasa Pendidikan, Pengajian Tinggi dan Sumber Manusia Ahmad Saidi Mohamad Daud.Beliau berkata berdasarkan maklumat yang diperoleh, guru-guru ini masih menunggu tarikh janji temu menerusi aplikasi MySejahtera, dan ada antara mereka yang belum membuat pendaftaran bagi vaksinasi.“Pihak Jabatan Pendidikan Negeri (JPN) Perak berusaha menghubungi guru-guru yang masih belum menerima vaksin Covid-19 ini. Kita sentiasa cuba untuk mendapatkan penjelasan lanjut berkaitan isu vaksin membabitkan guru,” katanya dan menambah berdasarkan rekod terdapat seramai 37,590 guru sekolah di Perak ketika ini.Beliau berkata demikian ketika ditemui selepas menghadiri sambutan Minggu Keselamatan dan Kesihatan Pekerjaan Peringkat Negeri Perak, dan turut hadir ialah pengarah Jabatan Keselamatan dan Kesihatan Pekerjaan Perak Supian Alias.Sementara itu Ahmad berkata 168,897 daripada 184,956 pelajar sudah menerima dos pertama vaksin menerusi Program Imunisasi Covid-19 Kebangsaan Remaja setakat semalam.“Seramai 64,562 daripada 70,408 pelajar berusia 16 hingga 17 tahun yang mendaftar sudah divaksin manakala bagi yang berusia 12 hingga 15 tahun pula, seramai 104,335 daripada 114,548 pelajar sudah divaksin,” katanya.Beliau berkata semua pusat pemberian vaksin (PPV) awam termasuk di sekolah di negeri ini dijangka ditutup sepenuhnya pada hujung bulan ini.


Maria dapat kebenaran cabar prosiding komital Mahkamah Syariah

Ahli Parlimen Petaling Jaya Maria Chin Abdullah hari ini mendapat kebenaran untuk memulakan prosiding undang-undang bagi mencabar keputusan Mahkamah Tinggi Syariah yang membenarkan prosiding komital terhadapnya kerana mengkritik keputusan mahkamah menjatuhkan hukuman penjara ke atas bekas isteri seorang ahli perniagaan.
Hakim Mahkamah Tinggi Wan Ahmad Farid Wan Salleh juga membenarkan permohonan Maria untuk mendapatkan perintah penangguhan prosiding komital di Mahkamah Syariah sementara menunggu permohonan semakan kehakiman itu selesai.
Hakim membenarkan permohonan Maria untuk semakan kehakiman selepas memutuskan beliau tidak mencabar mana-mana bahagian undang-undang Islam yang termasuk dalam bidang kuasa Mahkamah Syariah tetapi beliau mencabar bidang kuasa Mahkamah Syariah berhubung prosiding komital terhadapnya.
Beliau berkata Maria (pemohon) mengemukakan permohonan  berdasarkan haknya di bawah Perkara 5 Perlembagaan Persekutuan, yang menyatakan bahawa tiada seorang pun boleh diambil nyawanya atau dilucutkan kebebasan dirinya kecuali mengikut undang-undang.
"Tidak kira sama ada beliau ahli Parlimen atau penjaja jalanan, mahkamah tidak akan berdiam diri. Pemohon telah mengemukakan bahan yang cukup untuk berhujah bahawa prosiding penghinaan itu boleh dicemari dengan ketidakpatuhan prosedur,” kata hakim ketika menyampaikan keputusan melalui prosiding dalam talian.
Beliau kemudian menetapkan 15 September bagi pengurusan kes.
Maria, 65, memfailkan permohonan itu pada 3 Mac tahun lepas, menamakan Menteri di Jabatan Perdana Menteri (Hal Ehwal Agama) pada masa itu, Zulkifli Mohamad Al-Bakri; Majlis Agama Islam Wilayah Persekutuan (MAIWP) dan Jabatan Kehakiman Syariah Wilayah Persekutuan Kuala Lumpur sebagai responden pertama hingga ketiga.
Maria, antara lain, memohon satu perintah certiorari membatalkan tindakan dan keputusan Mahkamah Tinggi Syariah bertarikh 14 Oktober 2019 yang membenarkan perintah kebenaran Pengkomitan dan notis tunjuk sebab dikeluarkan ke atasnya.
Maria mendakwa pengeluaran perintah dan notis tersebut adalah bertentangan dengan peruntukan Perlembagaan Persekutuan serta menyalahi Aturan 52 Kaedah-Kaedah Mahkamah 2012 dan Akta Tatacara Mal Mahkamah Syariah (Wilayah-Wilayah Persekutuan 1998).
Pada 4 Disember 2020, Maria diperintah mengemukakan tunjuk sebab mengapa beliau tidak boleh dikenakan tindakan menghina mahkamah kerana mengkritik keputusan Mahkamah Tinggi Syariah itu.
Ini berikutan mahkamah berkenaan menolak permohonannya untuk mendapatkan tempoh lanjutan masa bagi mencabar keputusan mahkamah itu membenarkan prosiding menghina mahkamah (komital) dimulakan terhadapnya.
Permohonan untuk memulakan prosiding komital itu dikemukakan oleh seorang ahli perniagaan berikutan Maria mengeluarkan komen dan mengkritik keputusan mahkamah yang memerintahkan hukuman penjara tujuh hari dijatuhkan terhadap bekas isterinya, Emilia Hanafi kerana mengubah tarikh lawatan anak-anaknya untuk bersama bapa mereka.
Peguam Rosli Dahlan mewakili Maria manakala peguam kanan persekutuan Ahmad Hanir Hambaly bertindak bagi kesemua responden.